ועדת הכספים, כנסת 18, פרוטוקול מספר 536, 2010-11-24 09:15

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום תקציב משרד התחבורה והבטיחות בדרכים לשנות הכספים 2011-2012.

משה גפני: אני מקדם בברכה את שר התחבורה והבטיחות בדרכים ישראל כץ, את מנכ"ל המשרד, ואת אנשי המשרד.

משה גפני: נושא התחבורה במדינת ישראל, אדוני השר, ואני מעריך שגם בעולם המערבי ובעולם כולו, אבל במדינת ישראל המשמעות היא משמעות הרבה מעבר לנושא התחבורתי.

משה גפני: קיצור הזמן והנגישות שבין יישובי הפריפריה למרכז הארץ, משרד התחבורה הוא גורם מרכזי בעניין הזה.

משה גפני: ככל שהנושא הזה של פיתוח הכבישים, פיתוח הסעת המונים בין הישובים השונים ובעיקר בין הפריפריה למרכז הארץ, המשמעות של זה היא משמעות כלכלית רחבה מאוד, משמעות חברתית ויש לזה משמעויות רבות מאוד גם בנושא של פיתוח הכבישים, גם בנושא של פיתוח התחבורה הציבורית, המשמעות של זה היא גם בצמצום תאונות הדרכים.

משה גפני: המשמעות של זה היא גם במניעת זיהום האוויר על ידי כלי רכב.

משה גפני: המשמעות היא גדולה מאוד.

משה גפני: אני חייב לומר שמאז כניסתך לתפקיד יש פיתוח מסיבי ואנחנו רואים את זה בכל אזורי הארץ, גם של פיתוח מערכת הכבישים, גם שיפורים בתחבורה הציבורית, פיתוח שדורש הרבה פתרונות ואנחנו רק בתחילת הדרך אבל יש שיפור גדול.

משה גפני: אני רוצה לומר לך אדוני השר, ונדמה לי שכבר אמרתי את זה אבל אני חוזר ואומר, שבזמנו היה לנו משא ומתן קואליציוני ליהדות התורה עם הליכוד  ואחרי שגמרנו את כל הנושאים הייתה חלוקת תפקידים והגיעו לנו שני סגני שרים עם שר מעליהם.

משה גפני: דיברנו בינינו איזה סגן ניקח ואמרתי שניקח את סגן שר התחבורה וזה היה דבר לא שגרתי כי מה לנו ולסגן שר התחבורה.

משה גפני: הסברתי לחברים שהיום נושא התחבורה הוא נושא קריטי.

משה גפני: אני רוצה לומר לך שבמשא ומתן הקואליציוני הנוכחי לא ביקשנו סגן שר במשרד התחבורה.

משה גפני: אני אומר את זה בהומור, אבל אני אומר את זה מאוד ברצינות.

משה גפני: הנושא של התחבורה היום נוגע לכל חלקי האוכלוסייה, במיוחד מי שמשתמש פחות ברכב פרטי ומשתמש יותר בתחבורה הציבורית, שזה גם חשוב וגם כורח המציאות.

משה גפני: הנושא הזה הוא נושא חשוב מבחינת כל חלקי האוכלוסייה ואנחנו בתוכה.

משה גפני: הנושא הוא בעל חשיבות רבה מאוד.

משה גפני: אני מבקש ראשית אם תוכל להציג את התקציב ולאחר מכן נתחיל דיון ונבקש מהחברים ומהאורחים להשתתף בו.

ישראל כץ: תודה רבה אדוני היושב ראש, ברכות לחברי הוועדה ולנוכחים.

ישראל כץ: אני שמח לשוב ולהיות כאן בוועדה החשובה הזאת בהרכב הנוכחי של היושב ראש והחברים.

ישראל כץ: אני אציג באופן כללי את פעילות המשרד והגופים הקשורים בו ואת יעדיו והמנכ"ל כמובן יפרט בצורה מפורטת יותר את הדברים.

ישראל כץ: משרד התחבורה עוסק במגוון רחב של תחומים ואחרי תקופת הכשרה ולימוד של חודשיים-שלושה באמצעות הפקידות הבכירה, נציגי החברות וכל מי שמשמר את הזיכרון הארגוני, את הפרטים ואת הידע של המערכות השונות מהם למדתי, מידע הרב שקיים, לאחר מכן גובשה המדיניות ומאז היא מיושמת כמדיניות, כמדיניות על שבתוכה מבוצעים הדברים.

ישראל כץ: אני לא מדבר לפי סדר החשיבות הערכי כי המאבק בתאונות הדרכים הוא מטלה קבועה וחשובה של משרד התחבורה והבטיחות בדרכים.

ישראל כץ: כמעט כל נושא שעושים הוא קשור ותורם באופן ישיר ועקיף לנושא הזה.

ישראל כץ: כל השירות שנותנים לבעלי רשיונות הנהיגה, לבעלי הרכבים, ואני חייב לציין שבבדיקות שנעשו כבר פעמיים – בניגוד למה שהיה בעבר, המשרד מדורג בראש הדירוג של מתן שירות יעיל, דומה אפילו למגזר הפרטי והמצב הזה לא היה קודם לכן.

ישראל כץ: אני חייב לשבח כאן את המנכ"ל ואת צוות העובדים שבאופן שיטתי גם שיפרו את מצב העובדים וגם את רמת השירות והיום המשרד הוא כבר פעמים מדורג בראש המשרדים שנותנים את השירות היעיל.

ישראל כץ: יש הרבה פניות, אם זה בנושא הרכבים, בנושא הרישוי וגם בנושאים אחרים.

ישראל כץ: אחת ההחלטות המשמעותיות ביותר שקיבלנו והממשלה קיבלה היא תוכנית נתיבי ישראל כאשר בתוכנית נתיבי ישראל אני כולל את אותה תוספת עליה הוחלט בממשלה שבעצם נתיבי ישראל כוללת את כל פעילות פיתוח התשתיות בים, ביבשה ובאוויר.

ישראל כץ: היעדים המרכזיים שלה זה חיבור הפריפריות למרכז ובתוכם חיזוק ירושלים ושחרור הפקקים במרכז, כאשר כבישים, רכבות ותחבורה ציבורית אלה הכלים, כמובן לצד שדרוג והוספת שדות תעופה ושדרוג הנמלים ודרכי הגישה אליהם.

ישראל כץ: התוכנית הזאת מתקדמת בצורה מאוד משמעותית.

ישראל כץ: המבחן לצד הגיבוש, והוצגה התוכנית והממשלה החליטה, כולל תקצוב כך שהדברים שאני מדבר עליהם הם דברים מתוקצבים.

ישראל כץ: בתחום הזה של תשתיות התחבורה, של דברים לא מתוקצבים, אין להם כמעט משמעות.

ישראל כץ: הם יכולים להיות חזון, שאיפה, אבל אם זה לא מתוקצב, הם בגדר משאלה.

ישראל כץ: אני מדבר על דברים לגביהם יש החלטות ותקציבים.

ישראל כץ: המסגרת הזאת היא בשלבי ביצוע.

ישראל כץ: המציאות במדינת ישראל שבעבר הכשילה ביצוע פרוייקטים, דרושה גם לצד דרך פעילות הממשלה, היא קשורה לוועדות תכנון, היא קשורה לבירוקרטיות רבות, לקשיים שנתקלים בהם בשטח.

ישראל כץ: כמובן שיש את הקשיים שהם כמעט אובייקטיביים כבר היום.

ישראל כץ: אני אלך מן הכבד אל הקל.

ישראל כץ: הטבע, ארכיאולוגיה וקברים.

ישראל כץ: מדינת ישראל רוויה בכל הדברים האלה.

ישראל כץ: העיכובים לפי סדר הזמינות שלהם הם שימור הטבע, דבר שהוא בהחלט חשוב ואנחנו משקיעים בו המון והוא מעכב לא מעט פעמים ביצוע פרוייקטים, הנושא של ארכיאולוגיה והארץ הזאת רוויה בשכבות ארכיאולוגיות וגם זה דבר שמעכב ומייקר, וגם הנושא של הקברים עם הגישה היהודית לא לפגוע בקברים אלא למצוא פתרונות ייחודיים, שגם זה דבר שיכול לעכב ולייקר את הביצוע.

ישראל כץ: אני כשר, כמובן המנכ"ל, כמי שעומד בראש המינהלת לתוכנית נתיבי ישראל, וכל הצוות, מתמקדים עד רמת הפרט בדברים.

ישראל כץ: אין לי את הלוקסוס לחכות שהדברים יתבצעו.

ישראל כץ: אם אנחנו היום צריכים להאריך את הקטע הצפוני של חוצה ישראל, זה עד לרמה של הוועדה שיושבת כדי לראות מה עלול לעכב.

ישראל כץ: דיון על התוואי המועדף שברור מה הוא לבדוק עוד אלטרנטיבות זה דבר נדרש שיכול לקחת שלושה חודשים, שישה חודשים או ארבע שנים.

ישראל כץ: בדיוק אותו דבר, בסוף מגיעים לאותה נקודה.

ישראל כץ: יכול להיות שהפרוייקט כבר לא מתבצע או שהוא מתבצע באיחור רב, דבר שמייקר אותו, מעכב אותו וגורם לפחות שירות למי שזקוק לכביש או לרכבת.

ישראל כץ: התוכנית הזאת של נתיבי ישראל היא תוכנית פורצת גדר במובן החיובי.

ישראל כץ: במובן הזה נעשו הרבה דברים במדינת ישראל.

ישראל כץ: אני חייב לומר שממשלתו הראשונה של יצחק רבין שמה דגש רב על נושא התשתיות כאשר היו כספי ערבויות לעולים שחלק לא מבוטל מהם נוצל גם לפני כן לנושא התשתיות.

ישראל כץ: מאז אני חושב שזאת הפעילות הענפה ביותר אלא שהיא עולה בהיקפה עשרת מונים על הפעילות ההיא בגלל התרחבות ההיסעים והגדרת המטרות.

ישראל כץ: התוכנית הזאת לראשונה בצורה אסטרטגית משמעותית פורצת את מתחמי חדרה-גדרה, צפונה ודרומה, במובן אסטרטגי אמיתי.

ישראל כץ: לא שלא בוצעו שם קודם דברים, אבל לא במקרה מתוך תוכניות שהיו בעבר, תמיד הוסרו אחרי ההחלטות, תוך כדי, בדרך, הרכבת לכרמיאל, הרכבת לבית שאן, הרכבת לאשקלון ובאר-שבע, הארכת חוצה ישראל עוד צפונה, הארכת חוצה ישראל עוד דרומה ואני מדבר על המזלג מיוקנעם שמוביל עד לכברי-שלומי ועד לקריית שמונה עבור דרך צומת גולני, טבריה, כאשר מדובר בכבישים צפון ועד עמיעד ללא שום רמזור, כבישים ממוחלפים שיקרבו ויחברו – כך גם דרומה לצומת הנגב.

ישראל כץ: הייתי בהרבה סיורים אבל אחד הסיורים היה בדרום בתוואי הרכבת אשקלון-באר שבע שכבר מתבצעת שם עבודה.

יעקב אדרי: גם אני סיירתי שם.

ישראל כץ: נכון.

ישראל כץ: אגב, אני משתדל שחברי כנסת מכל המפלגות שמעונינים יוכלו להתלוות לסיורים.

ישראל כץ: אני חושב שהם גם לומדים, גם תורמים, גם נמצאים בכנסת והכנסת וועדותיה מהווים מקום מאוד חשוב לסייע בקידום דברים, גם בהעלאת נושאים וגם בקידום דברים.

מנחם אליעזר מוזס: מתי הנסיעה הבאה למירון?

מנחם אליעזר מוזס: מתי יתקיים הסיור למירון?

ישראל כץ: אתה לוקח אותנו למירון.

ישראל כץ: אנחנו מתלווים אליך.

ישראל כץ: יש הרבה מקומות שנלווים אלי אבל למירון אנחנו נלווים אליך.

ישראל כץ: היה במקום חבר הכנסת שי חרמש ואני חושב שלא רק שהוא בקיא והיה ראש מועצה ותיק באזור אלא הוא גם מילא תפקידים ממלכתיים.

ישראל כץ: אני חושב שכתוצאה מהסיור הזה וראיית הדברים בשטח, הוא למד פרטים וגם סייע בפתרון בעיות.

ישראל כץ: צריך 200 אלף קוב מים כדי להשקות שם כדי שהמסילה תהיה יציבה והוא סייע לנו לפתור את זה.

ישראל כץ: אני מביא כאן דוגמאות.

ישראל כץ: אני מזכיר את הדוגמה הזאת והייתי מסכם אותה במילה אחת: תקווה.

ישראל כץ: יש אזורים בארץ, יותר מדיי אזורים ויותר מדיי ציבורים שזקוקים לתקווה ותקווה היא לא דבר אובייקטיבי אלא היא דבר סובייקטיבי.

ישראל כץ: הפעילות הזאת שכבר מתבצעת, של 62 כלים כבדים עובדים על קו ויש שם שילוב כזה ואחר, זה ממחיש לאנשים - זאת דוגמה אחת אבל אני יכול להביא דוגמאות אחרות – שהמדינה, ולא חשוב מי השר כיום ומי יהיה מחר, עושה, מגיעה לנגב ועושה.

ישראל כץ: זה לא דבר שהוא מובן מאליו.

ישראל כץ: ברור שרוב ההשקעות הן במרכז כי רוב התנועה היא במרכז, אבל כאשר יצא המכרז לתחנת הרכבת בשדרות, כאשר בינואר יוצא מכרז לתחנת הרכבת בנתיבות ובמרץ יצא לתחנת הרכבת באופקים, התחנות לאורך הקו, וכבר רואים את הדברים – אם אלה ראשי הרשויות, האזרחים ואחרים – הם מבינים שהמדינה לא שכחה אותם, שמשקיעים ועושים.

אמנון כהן: שר התחבורה לא שכח אותם.

ישראל כץ: המדינה.

ישראל כץ: אותו הדבר בדרך לכרמיאל, כאשר התכנון נמשך מכרמיאל צפונה אבל כבר בשלב הביצוע, הרכבת לבית שאן, הרכבת המיתולוגית לעמק, חיבור לירדן לצורך תובלה, דבר שיש לו משמעויות מעבר לזה.

ישראל כץ: כל הדברים האלה מתבצעים.

ישראל כץ: כאשר אומרים בתחבורה את המילה תכנון, זה לא לשרטט על דף תוואי אלא תכנון זה דבר שמגיע עד רמת הפקעות, פיצויים, ועדות ותוך כדי זה גם מתחיל הביצוע.

ישראל כץ: כל הפרוייקטים שאני מדבר עליה הם ברמת החלטות וברמת פרוייקטים מתוקצבים שהם כבר בשלבי ביצוע.

ישראל כץ: כמו שאמרתי, פריצת הגדר הזאת שצפונית לחדרה ודרומית לגדרה, של תוספת רכבות, כבישים אסטרטגיים, היא דבר משמעותי ביותר.

ישראל כץ: כמובן שבתוך המתווה הזה קיימת התוכנית הרב שנתית של החברה הלאומית לדרכים, חברת מע"צ, שאנחנו גיבשנו פחות או יותר את העקרונות.

ישראל כץ: השמיכה תמיד קצרה ולפעמים אנחנו גם תלויים בוועדת התכנון.

ישראל כץ: יושב כאן ראש עיריית בית שמש, כביש 38 הוא כביש אדום, כביש רווי בנפגעים, ומרגע כניסתי החלטתי לחדש את התכנון וגם קיימנו פגישה בנושא.

ישראל כץ: התכנון היה מוקפא, אבל תכנון לוקח זמן מול ועדות משרד הפנים וכולי, ואנחנו מקדמים כל הזמן את הדבר הזה.

ישראל כץ: זה בתוכנית הרב שנתית.

ישראל כץ: כלומר, יש את הכבישים האסטרטגיים, יש את הכבישים האדומים, אותו כביש מאזור אשקלון לכיוון קסטינה, כביש חד-מסלולי אדום, כביש 70 בצפון, המכלול של חיבור הפריפריה על ידי הכבישים, הרכבות, כל המערכות האסטרטגיות, הטיפול בכבישים האדומים עם דגש כמובן על הבטיחות, עם התשתיות, הוא אחד האמצעים הבולטים ביותר להגברת הבטיחות.

ישראל כץ: כמובן שגם צריך לנהוג כראוי במקומות, אבל באופן אובייקטיבי זה דבר שתורם בצורה משמעותית.

ישראל כץ: אני יכול לומר בצורה הכי לא אובייקטיבית אבל זהירה שהתוכנית הזאת בתוך טווח של שנתיים עד כשש שנים לחלוטין תשנה את פני מדינת ישראל.

ישראל כץ: על זה אנחנו מוסיפים כמובן פרוייקטים בטיחותיים, אנחנו מוסיפים את כל נושא התחבורה הציבורית.

ישראל כץ: אדוני יושב ראש הוועדה בצדק מיקדת חלק מדברי הפתיחה בנושא הזה וזה נושא שעוסקים בו כאן שנים.

ישראל כץ: הייתי אומר שמכל הנושאים זה הנושא הכי כבד, הכי רחב והכי מסורבל והכי מועד לעיכובים.

ישראל כץ: אם דבר לא קורה, הוא יכול לא לקרות שנה ועוד שנה ועוד עשר שנים.

ישראל כץ: הדוגמאות הן רבות.

ישראל כץ: אם נביא את הרכבת הקלה בגוש דן שהגדרתי אותה כאחד המחדלים הגדולים ביותר בענייני הפנים במדינת ישראל בכך שהוא לא בוצע.

ישראל כץ: אני מקווה שבקרוב מאוד תתקבל כבר ההחלטה היחידה האפשרית כדי לקדם את זה, שהמדינה תיטול אחריות ותבצע את זה.

ישראל כץ: אני חייב לומר דווקא בוועדת הכספים שהבעיה היא לא תקציבית.

ישראל כץ: שמונה וחצי מיליארד שקלים הרשאה להתחייב, שמוגדרת כחלק מתקציב המדינה, כבר מונים שנים ומחכים למימוש.

ישראל כץ: אין כאן בעיה כספית.

ישראל כץ: שמונה וחצי מיליארד שקלים.

ישראל כץ: נכון, הפרוייקט יעלה יותר, אז חלק היזמים יהיו צריכים להוסיף אבל מדובר על עוד שנים ובינתיים אפשר לעבוד ולעבוד ולקדם את הדברים.

ישראל כץ: הנה, זאת לא הסיבה.

ישראל כץ: אגב, אותו דבר הקו לירושלים שהיה תקוע למעלה מארבע שנים והתחיל בוויכוח על שביל ולאחר מכן זה עבר לפתיחת נושא הגשר.

ישראל כץ: בהתחלה זה היה נושא סגור ומאושר, אבל תוך כדי זה פתחו גם את זה.

ישראל כץ: יש את אותן מכונות חפירה שצריך להביא אותן, ולוקח למעלה משנה להביא אותן, אבל גם לא טרחו את זה לעשות את זה.

ישראל כץ: עכשיו המכונות בדרך והקבלנים נמצאים בשטח.

ישראל כץ: סיירתי שם פעמיים ואני מלא התפעלות מהמשמעות של קבלת ההחלטה ולראות אותה מבוצעת.

ישראל כץ: הרכבת הזאת תוביל נוסעים ב-28 דקות מתל אביב ועד בנייני האומה בירושלים ולהפך.

ישראל כץ: זאת משמעות שלא צריך בכלל להרחיב עליה.

ישראל כץ: זאת משמעות לאומית, כלכלית, חברתית, בטיחותית.

ישראל כץ: אלה הדברים בהם פעלנו בצורה הכי נחושה מול המועצה הארצית לתכנון ולבנייה.

ישראל כץ: אחרי עוד החלטה אנחנו פונים לגוף שצריך ליישם את ההחלטה והוא לא מיישם אותה, ולכן צריך לקבל עוד החלטה מתוקנת.

ישראל כץ: שוב פונים לגוף והוא לא מיישם, ועוד החלטה מתוקנת.

ישראל כץ: בסוף זה הגיע גם לוועדת הפנים בכנסת והיושב ראש דוד אזולאי אכן גם סייע לנו והעבודות יצאו לדרך.

ישראל כץ: הדוגמאות האלה של כל ארגון האוטובוסים מחדש בגוש דן – ואני מדבר עכשיו על גוש דן כי במקומות אחרים זה קורה, בחיפה, בירושלים וכולי, בקצב יותר מהיר – אלה דברים שכרגע מתמקדים בהם.

ישראל כץ: כשאני מדבר על ארגון מחדש, אלה גם הקווים הקיימים.

ישראל כץ: גם הכנסת BRT, האוטובוסים הגדולים, רבי קיבולת עם עדיפות ברמזורים, פרוייקטים שכל הזמן עובדים כדי לקדם אותם במגוון מקומות.

ישראל כץ: כמובן גם לכרטס את זה בכרטיס חכם שמאפשר תנועה מסוג תעבורה אחד לשני, מאוטובוס לרכבת, מרכבת לרכבת קלה.

ישראל כץ: ייבדק נושא מוניות השירות.

ישראל כץ: כל זה בשאיפה ללא מגע עם הנהג, תוך כדי שימוש בחוק שעכשיו העברנו, שמועבר בכנסת, אפשרות פיקוח של המפעילים על כך שאכן כל אחד חייב בכרטיס החכם, כמו שמקובל בחוץ לארץ.

מנחם אליעזר מוזס: צריכה להיות חקיקה?

ישראל כץ: החלק של החקיקה הוא בנושא הסדרת הפיקוח והאפשרות שלא לעבור דרך הנהג.

ישראל כץ: זאת חקיקה שכבר מתבצעת.

קריאה: זה עבר קריאה ראשונה.

ישראל כץ: זה לקראת קריאה שנייה ושלישית.

מנחם אליעזר מוזס: צריכה להיות חקיקה ראשית?

אמנון כהן: חלק.

ישראל כץ: צריך לתת סמכויות פיקוח למפעיל, שאם מישהו לא שילם, למרות שהוא לא עבר דרך הנהג, יהיו אמצעי אכיפה.

מנחם אליעזר מוזס: קנס בסך 180 שקלים.

ישראל כץ: נגדיל אותו.

ישראל כץ: אנחנו בעד לתת אמון, לייעל, לאפשר לעלות בקלות ולהעניש בחומרה את מי שמפר את האמון.

ישראל כץ: זאת צריכה להיות השיטה.

ישראל כץ: בנושא התעופה החלטנו להעתיק את שדה התעופה מאילת לאזור תמנע, שדה שייקרא רמון, על שם אילן ואסף רמון.

ישראל כץ: מדובר בשדה תעופה בינלאומי שהוא לא שדה משלים לנתב"ג אבל הוא יהיה לפחות שדה אלטרנטיבי לשעות חירום והוא יהיה שדה בפני עצמו.

ישראל כץ: אין ספק שהוא יממש פוטנציאל גדול.

משה גפני: כפי שהיה בשבוע שעבר עת היה ערפל.

ישראל כץ: אני עונה על שאילתא בכנסת ואני ארחיב בעניין הזה של השדה.

משה גפני: בסדר.

משה גפני: את זה נשמע במליאה.

ישראל כץ: שדרוג נתב"ג.

ישראל כץ: זאת החלטה שהייתי צריך לקבל.

ישראל כץ: אני יודע שבעבר נמנעו מלקבל אותה והיא מאוד לא פופולרית.

ישראל כץ: צריך לסגור מסלול כדי לשפץ את המסלולים.

ישראל כץ: המסלולים היום גדולים והם בצורה שהם חוצים אחד את השני וזה כבר לא בטיחותי.

ישראל כץ: עכשיו בונים אותם בצורה אחרת.

ישראל כץ: זה לוקח מספר שנים.

ישראל כץ: המנכ"ל באופן אישי מפקח שם כדי לראות שמתמרצים את זירוז העבודות ובסופו של דבר זה יהיה שדה בטוח יותר.

אמנון כהן: כמה זמן זה יארך?

יעקב גנות: שלוש שנים.

יעקב גנות: תוך שלוש שנים.

ישראל כץ: שלוש שנים אבל אנחנו מקווים לקצר את התקופה.

ישראל כץ: אין דרך אחרת.

יעקב גנות: כל חודש מקבלים מיליון וחצי שקלים כדי לקצר את משך הזמן.

ישראל כץ: להקדים.

ישראל כץ: מנסים להתחשב כמידת האפשר.

ישראל כץ: אני לא אגע בנושא הנמלים שרפורמת התעריפים לראשונה אחרי הרבה מאוד שנים נחתמה, להסדיר את השימוש הנכון.

אמנון כהן: הייתה היום כתבה בדה מרקר בה התייחסת ואמרת שצריך לתקן משהו.

ישראל כץ: אתה מדבר על נמל אילת.

גאלב מג'אדלה: לא, ההגבלים העסקיים ב"צים".

אמנון כהן: יש שם איזושהי בעייתיות.

גאלב מג'אדלה: בין ההגבלים העסקיים לבין "צים".

ישראל כץ: כן.

ישראל כץ: יש מגמה בחוק ההסדרים לבטל את הפטור מהגבלים עסקיים על נושא הים, השימוש הימי.

ישראל כץ: אני יודע שאנחנו הצענו עמדה מסוימת.

ישראל כץ: בניסוח הסופי הייתה חריגה מהסיכום אתנו.

ישראל כץ: זה לא עניין של יוקרה הסיכום אתנו אבל אנחנו רצינו להיות הרבה יותר זהירים.

ישראל כץ: גם כך יש משבר בספנות, גם כך לא כל חברה מתנדבת להגיע לישראל, ואכן זה נמצא עכשיו בכנסת.

משה גפני: זה בשבוע הבא עולה לדיון כאן.

ישראל כץ: אני בהחלט קורא לכם להיכנס לעובי הקורה על מנת שההחלטות תהיינה מאוד זהירות ולא תפגענה בחברות הספנות הישראליות.

ישראל כץ: זה קל מאוד לבטל פטור, כולנו ליברלים, ותיארתי לכם כאן ואני יכול לתאר הרבה החלטות ורפורמות שהובלתי, אבל צריך להיזהר מאוד מלפגוע.

ישראל כץ: צריך להקשיב לנציגי חברות הספנות ברוב קשב בעניין הזה על מנת שלא למהר מדיי.

שי חרמש: תעזור לבטל את הצו?

ישראל כץ: אני חושב שצריך לבטל ולשנות, ואולי להתחיל מגמה.

שי חרמש: צריך להוציא אותה מחוק ההסדרים.

ישראל כץ: אני לא שר פופוליסט.

ישראל כץ: אני אומר שיכול להיות בסוף זאת תהיה המסקנה, אבל צריכים להיות מאוד זהירים כאן.

ישראל כץ: אמרתי את זה לפני ההצבעה בממשלה ואני אומר את זה גם כאן.

ישראל כץ: חשבתי שהניסוח יהיה אחר, אולי נפרוס את השנים, נסתכל על האפשרויות, ואני אומר את זה במלוא האחריות.

משה גפני: אדוני השר, הדיון בנושא של הספנות מתקיים ביום שלישי הבא.

משה גפני: אנחנו לא נוהגים בוועדה לעשות שום דבר פזיז.

משה גפני: אנחנו בוודאי נשמע את עמדת משרד התחבורה.

משה גפני: דבר אחד לא קובע אצלנו וזאת החלטת הממשלה הנוכחית.

משה גפני: זה בכלל לא קובע אצלנו.

ישראל כץ: אני לא מרחיק לכת עד כדי כך.

משה גפני: אצלנו לא קובעת החלטת הממשלה.

משה גפני: אני מדבר ברצינות ואני מדבר מקצועית.

משה גפני: אנחנו רואים את עצמנו כוועדה מקצועית, חלקנו בקואליציה וחלקנו באופוזיציה, וחלקנו יום בקואליציה ויום באופוזיציה, אבל אנחנו דנים באופן מקצועי לגופו של עניין.

משה גפני: אנחנו נדון בחוק הזה של הספנות.

משה גפני: אם אנחנו נראה שהוא לא מאוזן והוא גורם נזק, אנחנו לא נאשר אותו.

משה גפני: אם אנחנו נראה שהוא מצריך דיון רציני ועמוק, אנחנו נפצל אותו.

משה גפני: אם אנחנו נראה שהוא טוב, נאשר אותו.

משה גפני: מאוד תהיה חשובה לנו עמדתך כשר התחבורה.

ישראל כץ: עמדתי, כפי שהבעתי אותה גם בדיונים שהיו עם משרד האוצר, חשבנו שיהיה נוסח יותר מרוכך אבל לצערנו זה לא קרה.

ישראל כץ: לכן עמדתי נשארה כפי שהיא הייתה אז והיא גם היום.

ישראל כץ: צריכים להיות הרבה יותר זהירים ולראות איך לא פוגעים בספנות, ובכלל בספנות ואוניות שמגיעות לכאן.

ישראל כץ: אני לא מסתיר את עמדתי.

משה גפני: דרך אגב, אני יכול לומר שבקדנציה הנוכחית בוועדת הכספים, אנחנו מסייעים לך בבקשות של המשרד שלך.

משה גפני: העברנו חוק גדול מאוד, שהוא רפורמה, של רכישה לצורכי ציבור.

משה גפני: קיימנו על זה ישיבות רבות ואת חלק גדול מהישיבות ניהל חבר הכנסת ציון פיניאן ועשה זאת בהצלחה רבה.

יעקב גנות: זה עובד, זה מיושם וזה יוצא מן הכלל.

משה גפני: פעם אמרתי הפקעת קרקעות, אבל זה לא מצטייר טוב בתקשורת.

משה גפני: רכישה לצורכי ציבור, כך כתוב וזה החוק.

משה גפני: חלק גדול מהנושאים הללו, זה משרד התחבורה.

משה גפני: אז דיברת אתי אדוני השר ובאמת ציון פיניאן עשה כאן עבודה טובה.

משה גפני: אחרי כן במליאת הוועדה עשינו את הרפורמה הזאת וזאת רפורמה מאוד חשובה.

ישראל כץ: הדבר עובד.

ישראל כץ: משפט אחרון בנושא המאבק בתאונות הדרכים.

ישראל כץ: הנושא הזה הוא נושא רווי רגשות ובצדק.

ישראל כץ: בתאונות דרכים מאז קום המדינה נהרגו יותר מאשר בכל מערכות ישראל.

ישראל כץ: זה נושא שהרבה משפחות לצערנו נוגעות בו.

ישראל כץ: כל שר תחבורה, אין לי שום ספק בכך, פעל בעבר ובוודאי פעל כמידת יכולתו כדי לצמצם את מספר הנפגעים וההרוגים בתאונות.

ישראל כץ: אני ודאי עושה את זה לפי מיטב יכולתו ושיפוטי עם כל הגופים וכל הגורמים שקשורים.

ישראל כץ: אני חייב לומר, וכבר אמרתי פעם כאן, שגם בתחום הזה, אני מברך מאוד על עמותות וגופים שקמו לאורך השנים בתחומים שונים כמו בתחום הירוקים, בתחומים ערכיים ובכל התחומים האחרים, אבל בשלב מסוים יש גופים שחורגים כבר מהמנדט שלקחו לעצמם בהתחלה ואסור שמה שאמור להיות מיקוד, הסברה ופעילות למען צמצום התאונות, יהפוך לעסקנות תאונות.

ישראל כץ: בדבר הזה תמיד נדרשת אחריות רבה.

ישראל כץ: הציבור לא תמיד בקיא בדברים.

ישראל כץ: במשרד מושקע היום יותר מאשר בעבר ומ-200 שקלים שהושקעו בשיפור תשתיות בטיחות בתוך הערים, הגענו ל-250 מיליון שקלים, מ-200 מיליון שמושקע במוקדי בטיחות, מוקדי סיכון בין הערים, חברת מע"צ, הגענו ל-250 מיליון שקלים.

ישראל כץ: כל התשתיות החדשות שאנחנו עושים, המעבר לרכבות ותחבורה ציבורית, הגענו את נושא האכיפה מעבר לתקציב.

ישראל כץ: אנחנו הגוף שדרכו משרד האוצר מעביר מימון למשטרת התנועה, את חלק המימון.

ישראל כץ: פעלנו ממקורות אחרים על חשבון תקציב הסברה ודברים אחרים בנושא הבטיחות בדרכים כדי לתגבר את האכיפה.

ישראל כץ: נושא החינוך הוסדר ושר החינוך נטל על עצמו את האחריות כך שהתקציב לא נפגע.

ישראל כץ: ההסברה קיימת.

ישראל כץ: אנחנו הולכים בצורה דרמטית לשנות וכמובן מי שמוסמך לזה זאת פרקליטות המדינה, אבל בתיאום בחודש הבא ועדת השרים למאבק בתאונות הדרכים שאני עומד בראשה תקבל סדרה של החלטות גם בנושא החמרת הענישה והתייחסות לעבירות מסכנות חיים שיוגדרו כתיקים אדומים שגם יזכו בשיפוט מהיר ובהחמרה בענישה.

ישראל כץ: עכשיו העברנו לוועדת שרים לחקיקה חוק של הרשיון המדורג והכשרת נהגים צעירים בדרך אחרת שיש בו אלמנטים רבים חדשניים.

ישראל כץ: קיבלתי החלטה בתיאום עם ועדה מקצועית, אימצתי את ההמלצות, להתאים את המהירות לתשתיות הדרכים.

ישראל כץ: היכן שאפשר להגביר, זה יוגבר, והיכן שצריך להוריד, זה יורד בהתאם לתנאי הסביבה והכביש.

ישראל כץ: בטיחות הרכב, זה  דבר בו אנחנו מהמדינות המתקדמות בעולם .

ישראל כץ: כל המכלול של הדברים האלה ועוד דברים הם יוצרים מתווה של מאבק בתאונות הדרכים אבל לא מהווים תחליף לנהיגה באחריות ולצערי, אנחנו רואים את זה, זה לא בא במקום אחריות הממשלה או האחריות שלי, אנחנו רוצים מצב, ובכנסת יש לא מעט חברי כנסת שפעילים בצורה אינטנסיבית בנושא זה, אנחנו רואים נהיגה חסרת אחריות.

ישראל כץ: רק אתמול ישבנו על אסון הרכבת בה נהרגו שבעה אנשים.

ישראל כץ: מכל הבדיקות ומכל הדברים, האחריות היא בראש וראשונה על הנהג למרות שתמיד צריך לשפר עוד דברים.

רונית תירוש: הצעה לסדר.

רונית תירוש: אני אומרת את זה ממקום הכי חיובי.

רונית תירוש: השר, ממש מרגישים פעילות בנושאים של משרד התחבורה.

רונית תירוש: יש לנו המון עניין והתעניינות ושאלות.

רונית תירוש: אני מציעה שנשנה את הסדר.

ישראל כץ: אני עומד לסיים את דבריי.

רונית תירוש: יש כאן חברי כנסת שלא חברים בוועדת הכספים אבל הגיעו לישיבה הזאת כי יש שאלות רבות.

ישראל כץ: אני אשמח לבוא לועדת הכספים גם לא במסגרת התקציב.

רונית תירוש: השר מלא בידע ואני שומעת אותו לא פעם ראשונה.

משה גפני: קיבלתי.

משה גפני: לא תמיד אני מקבל את הדברים שלך אלא רק ב-99 אחוז מהמקרים.

ישראל כץ: רציתי להוסיף עוד הערה, אבל בעיקרון סיימתי את דבריי.

ישראל כץ: במגזר הלא  יהודי 14 ילדים צעירים נהרגו בתאונות חצר כשהנהג נסע אחורה ולא הבחין בהם.

ישראל כץ: בדרך כלל מדובר בקרובי משפחה.

ישראל כץ: זאת דוגמה מובהקת, ויש עוד הרבה דוגמאות כאלה, לפעילות שאתה יכול לפעול מולה בהסברה, אבל בעיקר במשמעת עצמית וכך גם בהרבה תחומים אחרים.

משה גפני: תודה רבה אדוני השר.

מנחם אליעזר מוזס: אני רוצה לשמוע לגבי המלשינון.

משה גפני: השר סיים את דבריי.

משה גפני: אחרי כן הוא ישיב לשאלות ואתה בדבריך תוכל להתייחס למלשינון.

ישראל כץ: אנחנו שמים תשתיות והשר לביטחון פנים הוא הרע, הוא שם מצלמות.

ישראל כץ: אני מוכן להתייחס לנושא הזה.

מנחם אליעזר מוזס: זאת תהיה השאלה הראשונה שלי.

משה גפני: המנכ"ל.

משה גפני: אם אפשר בקצרה.

יעקב גנות: אתם מבינים את הבעיה של מנכ"ל עם שר שבקיא עד הפרט האחרון.

יעקב גנות: אנחנו הכנו מצגת אבל ברשותכם אני אקצר ואעבור רק לנתונים יבשים שלא הודגשו על ידי השר.

יעקב גנות: ברור לנו לגבי יישום מדיניות, יעדי המשרד והשר הדגיש אותם.

יעקב גנות: במסגרת סקירת השר שמעתם על יישום מדיניות המשרד מתחילת השנה כאשר קבענו לגבי השנים הקרובות את היעדים.

יעקב גנות: בעצם יש המשכיות ואני רוצה להדגיש ברפרוף לגבי נושא היעדים העיקריים לשנה הבאה.

יעקב גנות: יישום תוכנית נתיבי ישראל, ואני אתמקד בכמה משפטים בהמשך דבריי.

יעקב גנות: המשך המאבק בתאונות הדרכים.

יעקב גנות: הקמת רשות מטרופולינית ארצית ואזורית.

יעקב גנות: יישום הרפורמה בתחום הנמלים וההחלטה נפלה והיא קיימת אבל אנחנו צריכים במהלך השנה הקרובה ליישם אותה.

יעקב גנות: אנחנו נמצאים בדיוני סטטוס קבועים ושוטפים ובסך הכל ברמה העקרונית לא נתקלנו בבעיות עקרוניות.

יעקב גנות: החזרת מדינת ישראל לרמה של קטגוריה אחת.

יעקב גנות: רשות התעופה האזרחית עובדת בתחום הזה ואני מקווה שבמהלך שנת 2011, עם השלמת חקיקה וחוק הטיס, אנחנו נחזור למצב נורמלי שמתבקש ומחויב המציאות.

יעקב גנות: אנחנו לא שונים, אלא להפך, לעומת מדינות אירופה וארצות הברית.

יעקב גנות: המשך שיפור הטיפול והשירות לאזרח.

יעקב גנות: נושא המגזר המיעוטים.

יעקב גנות: חייבים להמשיך להשלים את הרפורמה בנושא התחבורה הציבורית.

יעקב גנות: ביצענו את שלב א' והייתה השקעה אדירה בתחום התשתית ובתחום התחבורה הציבורית, ובשנת 2011 נמשיך להשלים את הרפורמה הזאת ולא פחות חשוב, הקמת רשות לאבטחת התעופה.

ישראל כץ: בתוך חודשיים, מהרגע שהוכנסה תחבורה ציבורית בפעימה ראשונה בלבד למגזר המיעוטים, 135 אלף אנשים השתמשו בה וזה מאפס.

גאלב מג'אדלה: מה תקציב הסעיף הזה?

יעקב גנות: השנה השקענו בתחום הזה 23 מיליון שקלים בשיפור התשתית כדי שתוכל לתת מענה לנושא הכנסת התחבורה הציבורית והיתרה היא 60 ומשהו מיליון שקלים.

יעקב גנות: סך הכל 80 מיליון שקלים שהשקענו בתחום התחבורה הציבורית נטו.

יעקב גנות: סובסידיה, חידוש צי הרכב כמעט בכל הישובים.

יעקב גנות: הקמת רשות אבטחת התעופה.

יעקב גנות: זה יעד שבמהלך החודש הבא בכוונת שר התחבורה להביא הצעת מחליטים לאישור הממשלה ובמהלך שנת 2011 ליישם את החלטת הממשלה בנושא העברת כל נושא אבטחת התעופה האווירית שמטופלת היום על ידי חברת אל על.

יעקב אדרי: אולי תרחיב בנושא הזה?

יעקב גנות: בכוונת משרד התחבורה במהלך החודש הבא להביא הצעת מחליטים במסגרתה נקבע את כל המבנה הארגוני, הנושא התקציבי, שיטת ההפעלה, הדרכה, הכשרה וגיוס והפעלת כל המערך הזה כתחליף למה שקורה היום ומופעל היום על ידי חברת אל על.

יעקב גנות: ברור ששירות הביטחון ימשיך להיות המוביל בתחום המודיעין, בתחום ההכשרה, ונושא הפיקוח.

יעקב גנות: נושא ההפעלה, אנחנו מתכוונים להקים רשות במסגרת משרד התחבורה, יחידת סמך עצמאית שתפעל בנושא אבטחה אווירית.

יעקב אדרי: בתקצוב הממשלה.

יעקב גנות: לא. בתקצוב הממשלה וחברות התעופה, כפי שמקובל היום.

יעקב גנות: בהמשך, עם המעבר לתנועה חופשית, מעבר חופשי והשמים פתוחים, אנחנו עוברים מיחס של 60-40 ל-75-25.

יעקב גנות: זאת הכוונה וזה מה שאנחנו מתכוונים בשלב הזה.

יעקב גנות: בכוונתנו להתכנס מבחינת התקציב  לעלות של מה שקורה היום.

יעקב גנות: לגבי התקציב.

יעקב גנות: תקציב פיתוח של משרד התחבורה, בשורה התחתונה, הוא כ-8 מיליארד שקלים לשנה.

יעקב גנות: מזה רכבת ישראל – ושימו לב – כפי שרואים כאן, מיליארד ושני מיליארד.

יעקב גנות: למה החוסר הזה של כמעט מיליארד כאן?

יעקב גנות: כאשר הכוונה הייתה למעשה ליניארית, מפני שכאן תקציב חסר בתחילת שנה הבאה יושלם על ידי קרן שנמצאת כרגע ברכבת ישראל.

יעקב גנות: כפי שאתם רואים, אלו התקציבים המתוכננים ומתואמים בין משרד התחבורה למשרד האוצר.

יעקב גנות: זה לא כולל את נתיבי ישראל.

משה גפני: מה לא כולל?

יעקב גנות: תקציב הפיתוח הזה לא כולל את התקציב של 27 וחצי מיליארד שקלים של נתיבי ישראל.

יעקב גנות: אם אתה רוצה את החלוקה, אני יכול לתת אותה.

משה גפני: לא, אין צורך בחלוקה.

יעקב גנות: 27 וחצי מיליארד שקלים של נתיבי ישראל, הם תקציב ייחודי לנתיבי ישראל שלא קשור בתקציב הפיתוח.

משה גפני: התקציב שמופיע בתוך ה-8 מיליארד ו-260 מיליון, בפנים מופיע נתיבי ישראל עם מיליארד ו-125 מיליון, מה זה?

יצחק כהן: התקציב עליו אתה מדבר, לא מופיעה הרכבת.

יצחק כהן: אם תוציא מכאן את הרכבת, ה-8 ו-200 כולל את נתיבי ישראל.

משה גפני: המיליארד ומאה, זאת הרכבת?

יצחק כהן: כאן יש לך  מיליארד לרכבת.

יצחק כהן: אם אתה מוציא מכאן את הרכבת ומוסיף את המיליארד ו-100, אתה מגיע לסכום הזה.

משה גפני: בתקציב מופיע נתיבי ישראל כמיליארד ו-125 מיליון.

משה גפני: זה מופיע בתוך השמונה מיליארד.

ישראל כץ: זה אומדן ביצוע ל-2011.

משה גפני: גם ל-2012.

יעקב גנות: תמיכה בתחבורה הציבורית.

משה גפני: ראינו.

משה גפני: אתה מוזמן לדלג.

יעקב גנות: אדוני מבין את זה לא פחות מאתנו.

יעקב גנות: שינויים במספר הנהגים.

משה גפני: גם פחות חשוב עכשיו.

יעקב גנות: משפט אחד לגבי נושא ההתייעלות של משרד התחבורה.

יעקב גנות: אם בשנת 2000 בתחום הרישוי עבדו כ-368 עובדים, עם כל ההתפתחות וכל הגידול, בשנה הזאת ירדנו ל-324 אנשים.

משה גפני: הלאה.

ישראל כץ: 64 אחוזים גידול בתאונות.

יעקב גנות: אדוני, אני רוצה להדגיש כאן את התקציב השוטף של משרד התחבורה ולא תקציב פיתוח.

יעקב גנות: שים לב שסך הכל מצבנו לא מזהיר.

משה גפני: למה עשיתם קיצוץ ברשות לבטיחות בדרכים?

יעקב גנות: עוד שנייה אני מגיע לשם.

יעקב גנות: בכל זאת אני רוצה לציין היכן כואב גם לנו.

משה גפני: גם זה כואב לכם.

יעקב גנות: כן, לכן אני מדגיש.

יעקב גנות: שים לב בבקשה שסך הכל התקציב השוטף של המשרד למעשה נשאר ליניארית שווה, אבל מאידך, שים לב לדרישה.

יעקב גנות: אני מקווה שבמהלך 2011 ו-2012 אנחנו נבוא בדברים עם משרד האוצר.

יעקב גנות: אנחנו כרגע נמצאים בגירעון של כ-10 מיליון שקלים רק לאור הסיכום עם ההסתדרות.

יעקב גנות: אנחנו מדברים על 10 מיליון שקלים ואין כאן, ואני מדגיש, בתקציב הזה זכר לנושא טיפול וטיפוח העובד.

יעקב גנות: למשרד התחבורה יש לא מעט עובדים, ואני אומר את זה כאן בכאב, שמשתכרים בשכר שהוא מתחת לשכר מינימום.

יעקב גנות: אני בטוח שנקבל הבנה במשרד האוצר אבל בכל זאת אני רוצה להדגיש את זה.

יעקב גנות: רשות הבטיחות.

יעקב גנות: רבותיי, אני מדבר כראש אגף התנועה.

יעקב גנות: אני מבקש להחליף כובע.

יעקב גנות: יש ירידה בתקצוב הרשות למרות המלצת ועדת שיינין מ-550 מיליון שקלים ל-306 מיליון שקלים.

יעקב גנות: זה התקציב עם הפלטים שהתקבלו השנה לגבי השנה הבאה, זה המצב.

ישראל כץ: כשאני נכנסתי, כבר הייתה החלטת ממשלה על התקציב, הורדת 200 מיליון בכל אחת מהשנים שבאו לאחר מכן, ב-2009 וב-2010.

משה גפני: אדוני המנכ"ל, נוכל לקבל ממך נייר?

משה גפני: אנחנו עושים את זה עם כמה משרדים.

משה גפני: יש שרים שאנחנו לא כל כך סומכים על הפעילות שלהם, אבל יש שרים שאנחנו כן סומכים עליהם.

משה גפני: תן לוועדה נייר.

משה גפני: אמרתי, לא נלך למלחמה עם האוצר אלא נלך למשא ומתן ודיונים לגבי כמה משרדים שאנחנו חושבים שיש בזה חשיבות.

משה גפני: בעקבות הדיון הזה, תאמר מה הדברים החיוניים כמו הרשות לבטיחות בדרכים, כמו הגירעון הממשי שקיים במשרד התחבורה.

משה גפני: אנחנו לא נזיק.

משה גפני: זאת אומרת, לא נאמר שהשר ניהל משא ומתן עם האוצר ופתאום אנחנו מנהלים משא ומתן אחר.

גאלב מג'אדלה: אדוני היושב ראש, טוב אמרת אבל בסדר העדיפות הראשון צריך להיות מצב של העובדים שמשתכרים מתחת לשכר המינימום.

גאלב מג'אדלה: עם כל הכבוד למה שמנית, גם זה צריך להיות.

אמנון כהן: הוא עוד לא מנה כלום.

גאלב מג'אדלה: לא, הוא מנה שני סעיפים חשובים.

משה גפני: אני אומר לך שיותר חשובה הרשות הלאומית לבטיחות בדרכים מכיוון שעם העובדים נסתדר בסוף.

יעקב גנות: לא, לא בסוף.

משה גפני: אדוני המנכ"ל, יש עוד משהו חשוב שאתה רוצה להתייחס אליו?

יעקב גנות: לפני כן אני רוצה להדגיש.

יעקב גנות: זה לא מקובל אבל אני אומר שאני בטוח שבנושא העובדים אנחנו נפתור את הבעיה במסגרת המשך הדיאלוג שלנו מול משרד האוצר.

יעקב גנות: לגבי נושא תאונות הדרכים.

יעקב גנות: מצבנו כיום הוא כזה שבשנה שעברה הייתה ירידה של כמעט 100 הרוגים.

יעקב גנות: זה נתון שעוד לא היה מאז ומעולם.

יעקב גנות: אנחנו עושים את המקסימום השנה כדי לשמור על הנתון הזה.

יעקב גנות: המאבק בתאונות הדרכים הוא מאבק יום יומי.

יעקב גנות: הושקעו חצי מיליארד שקלים בתשתיות, הרבה מאוד כסף באכיפה ובהסברה, אבל אני רוצה כאן להדגיש שקיבלנו כרגע את ההסכמה העקרונית של משרד האוצר להגדיל השקעה בתשתיות בטיחות על חשבון שנה הבאה.

יעקב גנות: השר ביקש ללחוץ על משרד האוצר ובאמת נענינו וקיבלנו את התשובה אבל יש סכנה שהשנה אנחנו נסיים עם יותר הרוגים וצר לי, מעבר למעורבות האזרחים, בלי כסף יהיה קשה מאוד לשמור על הנתון הזה.

משה גפני: תודה רבה אדוני המנכ"ל.

משה גפני: רבותיי, הישיבה הזאת תתמשך עד שעה 11:00.

משה גפני: יתכן שנקיים ישיבת המשך.

משה גפני: אני מבקש מכל המשתתפים בדיון, שכל אחד ינסה לקצר על מנת שנוכל לתת את האפשרות לכמה שיותר דוברים להתייחס.

משה גפני: ראשון הדוברים, חבר הכנסת שי חרמש ואחריו, למרבה ההפתעה, חבר הכנסת יעקב אדרי.

שי חרמש: גפני, אני מעריך את המהלך של העדפה מתקנת לאופוזיציה.

משה גפני: אני הולך לפי סדר הנרשמים.

שי חרמש: נתתי לך מחמאה.

שי חרמש: אני אומר, נדמה לי גם על דעתו של יעקב אדרי, שבנושא הזה אין קואליציה ואופוזיציה.

שי חרמש: אנחנו חשים כאן, ואני אומר זאת ברצינות, שהנושא של תשתיות לאומיות הוא הנושא שהוא מעבר.

שי חרמש: כל הטיפול בנושא תשתיות הוא נושא רב שנתי, רב ממשלתי, כל מיני פעילויות שהשר כץ מטפל בהן כרגע, אני מאחל לו המשך והצלחה בהמשך.

שי חרמש: העובדה שיש כאן סדרי גודל כל כך משמעותיים מבטאת מדיניות מועדפת לתשתיות לתחבורה.

שי חרמש: כאיש פריפריה אני מוכרח לומר שזה לא רק על הנייר אלא אפשר לציין את הביקור בקו שדרות-נתיבות-אופקים, שם מתבצעת עבודה שבמשך 15 שנים הייתה על הנייר.

שי חרמש: השר עשה השתלת מנוע אחד שגרמה נזק בגזרה אחרת וזאת כדי להביא את גנות אליו.

שי חרמש: איבדנו את גנות בעובדים הזרים והנזקים שם הם כבדים, וראו את שביתת החקלאים.

שי חרמש: זה דבר שאצל גנות לא היה קורה, כי אם גנות היה שם, היום לא הייתה שביתת חקלאים.

ישראל כץ: אשתי חקלאית והיא לא מעסיקה תאילנדים לפי מיטב ידיעתי, כך שאני אובייקטיבי בעניין.

שי חרמש: שתי הערות טכניות קטנות, מעבר להערכה הרבה שאני תמיד אומר שפריפריה היא מעשה ידי אדם וברצותו, מקרב, וברצותו, מרחק.

שי חרמש: משרד התחבורה מחזיק את המפתח לעניין הזה ואין ספק שהתפיסה של כביש חוצה ישראל והרכבות תצמצם בצורה דרמטית את נושא הפריפריה.

שי חרמש: שדרות לעזריאלי, זה סיפור של 45 דקות בעוד שנתיים וזה מוחק בנגב המערבי כל מושג של פריפריה, דבר שמהווה הטבה.

שי חרמש: תודה אחת קצרה לכל נושא הפריפריה.

שי חרמש: כשעולים בשער הגיא וזוכים לנסוע בכביש מסלול פתוח בשעות הבוקר.

שי חרמש: היה צריך אומץ רב לעשות את זה ואני מקווה שלא תיפגע בפריימריס.

שי חרמש: זה על חשבון מודיעין אבל אנחנו נהנים מהעניין.

שי חרמש: אני צרכן קבוע ויום יומי של כביש 6.

יעקב גנות: שילמנו את המחיר.

שי חרמש: ב-443.

ישראל כץ: גם שם לא הייתה כל פגיעה ברצף התנועה אלא להפך.

יעקב גנות: שדרגנו שם נתיבים.

שי חרמש: היה ניסיון של קודמך לעשות זאת וקמה מהומת אלוהים במודיעין.

שי חרמש: אני שמח מאוד שהתגברת על זה.

שי חרמש: הציר לירושלים היום נראה הרבה יותר טוב ואם השלטים המבשרים יקדמו גם את הביצוע, על אחת כמה וכמה.

שי חרמש: הערה אחת עליה דיברתי קודם גם עם אלכס.

שי חרמש: אנחנו חיים עדיין במנטליות.

שי חרמש: שמעון פרס היה אומר שהאם היהודייה רוצה שבנה הטייס יטוס לאט ונמוך והיא לא מבינה שכדי להיות בטוח, הוא צריך לטוס מהר וגבוה.

שי חרמש: כביש 6 מוביל עדיין על 100-110 קילומטרים לשעה וזה דבר שאין בו שום הגיון.

שי חרמש: אני חושב שצריך לבצע כאן איזושהי חקיקה כך שבכביש אגרה מהיר יוכלו לנסוע מהר יותר.

מנחם אליעזר מוזס: 200, כמו בגרמניה.

שי חרמש: אין הגיון כאשר מדובר בכביש כל כך בטיחותי - ואני צרכן יום יומי שלו, אין בו מחלפים והבטיחות בו היא מירבית – לנסוע בו במהירות של 100-110 קמ"ש.

שי חרמש: אני חושב שצריך את האומץ לעשות.

שי חרמש: זה אמנם בניגוד לכל הקריאות למניעת תאונות דרכים, אבל צריך אומץ לשנות ויש לכם את האומץ, כך שבכבישי אגרה כאלה, כמו באירופה, נוסעים על 130 קמ"ש.

שי חרמש: המכוניות הן חדישות, הכבישים מסודרים ואין טעם לזחול על כביש אגרה.

משה גפני: תודה רבה.

משה גפני: חבר הכנסת יעקב אדרי ואחריו אמנון כהן.

יעקב אדרי: אדוני היושב ראש, נכבדי שר התחבורה, המנכ"ל והצוות.

יעקב אדרי: מאז עזבתי את משרד הנגב והגליל לא יצא לי לסייר בדרום, אבל אתמול סיירתי שם וזה ממש עשה לי טוב.

יעקב אדרי: ראיתי את ההתפתחות.

משה גפני: היית אתמול בירוחם?

יעקב אדרי: כן.

משה גפני: אנחנו הלכנו עם קדימה וניצחנו.

שי חרמש: וזאת רק ההתחלה.

משה גפני: זאת לא רק ההתחלה.

משה גפני: זאת השאלה האם תגבר ידו של משרד התחבורה או של משרד החינוך.

קריאה: גם הלכתם עם ש"ס.

יעקב אדרי: הסתובבתי ואני מכיר את הנושאים מתוקף תפקידי בעבר.

יעקב אדרי: באמת, התפעלתי וראיתי את הדברים והעבודה שאתם עושים היא מצוינת ורואים גם את ראיית השר לגבי צפון ודרום.

יעקב אדרי: הגיע הזמן אבל בסופו של דבר זה תלוי במנהיגות.

יעקב אדרי: אני מאוד מקווה שגם כביש 6, אני יודע שיש ויכוח במשרד, יגיע עד עיר הבה"דים, או אולי הוויכוח הזה כבר לא קיים.

יעקב גנות: אין ויכוח.

יעקב אדרי: בתקופתי היה ויכוח.

יעקב גנות: לא. יש כבר תכנון.

יעקב אדרי: הדבר הנוסף.

יעקב אדרי: אני הרצתי את השר בשני מקרים של כפרי מיעוטים ואני שמח שהשר נתן את הדחיפה וכבר רואים את השינויים שם, דבר שהוא חשוב וטוב שאתה מפנה את מבטך גם לעניין הזה.

יעקב אדרי: בכל זאת, אני אעלה כמה נושאים שמטרידים אותי.

יעקב אדרי: נושא התיאוריה, השינוי החדש שאתה רוצה לעשות מפריע לי.

יעקב אדרי: בתפיסתי, לאור מה שקורה עם הנוער, הוא להעלות את הגיל ולא להוריד אותו אבל יכול להיות שאתם עושים את זה כניסיון ואני מקווה שזה יהיה ניסיון טוב ולא נגדיל את מספר תאונות הדרכים בקרב הנוער.

יעקב אדרי: הדבר הנוסף.

יעקב אדרי: נושא אכיפה של אלה שנשללים להם הרשיונות.

יעקב אדרי: יש הפקרות גדולה בסיפור הזה.

יעקב אדרי: מאות נהגים ממשיכים לנסוע ומצפצפים בעניין הזה וכדאי לתת את הדעת איך אוכפים במקרה הזה.

יעקב אדרי: הדבר האחרון, נושא הספנות.

יעקב אדרי: אני באופן אישי תומך בעמדה של השר.

יעקב אדרי: בשבוע הבא הנושא יבוא לדיון ואני חושב שצריך לתת העדפה וסיוע לספנות הישראלית, ואנחנו נתמוך בזה.

משה גפני: תודה רבה.

משה גפני: אמנון כהן ואחריו ציון פיניאן.

אמנון כהן: תודה אדוני היושב ראש, כבוד השר, המנכ"ל וצוות המשרד.

אמנון כהן: אנחנו מתרשמים ואנחנו מלווים את המשרד.

אמנון כהן: אני יכול לומר באחריות שהמשרד הוא אחד המשרדים הפעילים והביצועיים ביותר בממשלת ישראל.

אמנון כהן: לצערי אני לא יכול לומר את זה על משרדים אחרים.

משה גפני: נכון.

משה גפני: נמנה אותם.

שי חרמש: נראה אותך גיבור.

משה גפני: לא עכשיו.

משה גפני: אני אמנה את המשרדים ואתה יודע שאני לא חושש.

משה גפני: אני אמנה את המשרדים.

אמנון כהן: כאמור, משרד התחבורה הוא אחד המשרדים הפעילים.

אמנון כהן: המשרד הוא אחד המשרדים שרואים שהראייה היא לטווח ארוך, שהראייה היא לעשות קדימה ולא שמחר השר חותך את הסרט וזה דבר שלא מעניין אותו.

אמנון כהן: מה שחשוב כאן זאת טובת המדינה, טובת האוכלוסייה, טובת קירוב הפריפריה למרכז ואני מברך את השר על הראייה הזאת שאני לא רואה אותה בראייה הכלכלית של המדינה, בראייה החברתית, בראייה התכנונית, תכנון ובנייה במדינת ישראל.

אמנון כהן: אין גוף שמרכז את זה בצורה כזאת כפי  שאתה רואה כאן, כאשר המשרד פועל ורואה עשור קדימה.

אמנון כהן: אנחנו רואים כאן, וראינו גם במצגת, ואנחנו גם מעורים בצורת עבודתכם עם תוכניות החומש ותוכניות לעשר שנים בתקציב של 27 מיליארד שקלים למשך מספר שנים, תקציב שייתן מענה.

אמנון כהן: ציינת כבוד השר את הרכבות שמגיעות לאזורי פריפריה, וזה דבר מאוד מאוד חשוב כי אנשי הפריפריה צריכים לדעת שאנחנו תמיד אתם ומחזקים אותם.

אמנון כהן: הם יוכלו מחר לעבוד בתל אביב כי מדובר בחצי שעה או ארבעים דקות נסיעה.

אמנון כהן: הייתי שותף לחוק שרצה להעביר קודמך בוועדת הכלכלה בנושא של הבטיחות בדרכים.

אמנון כהן: היה רעיון לגבות עוד סכום מהאזרחים במסגרת הטסט שכל אזרח עובר, והסכום הזה יעבור  לקופה מיוחדת של הרשות הלאומית לבטיחות בדרכים על מנת שבמצב של קיצוץ פלט, לא יקצצו לרשות.

אמנון כהן: האמת היא שהתנגדתי ואמרתי שהאזרח בגדול משלם כ-24 מיליארד שקלים בגין הרכב שהם מחזיקים, אם זה בטסט, אם בביטוחים, אם בדלק וכולי.

אמנון כהן: אמרתי שלא יהיה נכון להטיל עוד אגרה או עוד מס על האזרחים.

אמנון כהן: אני חושב שבראיית המשרד, אולי זה כן היה נכון כי התקציב היה ייעודי ומיוחד.

אמנון כהן: האוצר מאוד התנגד כי הוא אוהב שהכסף מגיע אליו ואני חשבתי שאולי כן נכון יהיה, אבל בגלל שזה בא עוד פעם על האזרחים, התנגדתי בנקודה הזאת.

אמנון כהן: כאן אני מסיים ומצטרף לדברים שלך לנהל משא ומתן כדי לעזור למשרד הזה.

משה גפני: תודה רבה.

משה גפני: ציון פיניאן ואחריו הרב מוזס.

ציון פיניאן: תודה אדוני היושב ראש.

ציון פיניאן: אדוני השר.

ציון פיניאן: כל הדוברים לפניי דיברו על הפריפריה הדרומית ואני אדבר על הפריפריה הצפונית.

ציון פיניאן: היושב ראש הזכיר שהתחבורה היא מרכיב חשוב ביותר בחיי העיר ובחיי התושבים שלנו.

ציון פיניאן: אני יודע שאנשים שנוסעים לאירופה מספרים שהתושבים שם  נוסעים בכבישים שם 200 קילומטרים לעבודה, חזרה עוד 200 קילומטרים, כך שהם נוסעים באותו יום 400 קילומטרים.

ציון פיניאן: כל מה שאנחנו עושים בתחבורה מזכיר לי את ראש עיריית טבריה, יגאל ביבי שהחליף 33 קילומטרים צנרת מתחת לאדמה כאשר מטעם הליכוד התמודד מולו יוסי פרץ שעשה שיקום שכונות וצבע את כל שיכון ד'.

ציון פיניאן: יוסי פרץ נבחר.

ציון פיניאן: שאלו אותו למה, והוא אמר שהוא בנה מתחת לאדמה וההוא בנה מעל האדמה, אבל ראו את מה שנבנה מעל האדמה.

ציון פיניאן: כך זה בתחבורה.

ציון פיניאן: כל מי שרואה, רואה את כל הכבישים ואת כל המהפכה במדינת ישראל.

ציון פיניאן: גם אני הייתי בירוחם והיה מצוין לנסוע לשם.

ציון פיניאן: הכביש היה חלק והתנועה זרמה.

ציון פיניאן: אני מודה לשר.

ציון פיניאן: הנושא של הפריפריה, הוא חשוב וצריך להביא את הפריפריה, צפון ודרום, למרכז.

ציון פיניאן: חלק מהשרים עשו מעט וחלק לא עשו, אבל ברוך השם אנחנו כבר שנתיים רואים עשייה מרובה בכל נושא התחבורה.

ציון פיניאן: דבר חשוב שאף אחד לא ציין ולפחות אני עד לכך.

ציון פיניאן: השר שינה את הגישה של משרד האוצר.

ציון פיניאן: הפעילות של משרד האוצר הייתה חישוב כלכלי, כדאיות כלכלית.

ציון פיניאן: אם  הרכבת לבית שאן לא כדאית, לא צריך לעשות אותה.

ציון פיניאן: משרד התחבורה היום שינה את הגישה של האוצר ואני יודע שהייתה מלחמה קשה בנושא של רכבת לבית שאן או רכבת לכרמיאל.

ציון פיניאן: זה לא כלכלי, אבל אין לא כלכלי אלא יש כדאיות אזורית-יישובית.

ציון פיניאן: לכן מה שצריך לראות זה את הכדאיות האזרחית, היישובית, האזורית וזה מה שחשוב.

ציון פיניאן: אם נלך לפי כדאיות כלכלית, ויסלח לי ידידי, לא היה מוקם ולו כביש אחד לפריפריה, לא למגזר  היהודי ולא למגזר הלא יהודי בצפון ובדרום.

ציון פיניאן: צריך לראות מה לטובת מדינת ישראל, מה צריך לעשות למען ישראל, מה צריך לעשות למען תושבי הארץ ולהביא את הפריפריה, את הצפון ואת הדרום, למרכז הארץ.

ציון פיניאן: תודה רבה אדוני השר.

משה גפני: תודה.

משה גפני: חבר הכנסת מוזס ואחריו חבר הכנסת ראלב מג'אדלה.

מנחם אליעזר מוזס: אדוני היושב ראש, אדוני השר, כל הנוכחים, כולל צוות משרד התחבורה שעוזר לשר לעשות את העבודה.

מנחם אליעזר מוזס: על השר הזה אפשר לומר שהוא האיש הנכון במקום הנכון.

מנחם אליעזר מוזס: בכל פינה במדינה רואים לא את המהפכה, קודם הייתה המהפכה אבל עכשיו רואים את התיקון, את המצב הנכון.

מנחם אליעזר מוזס: המהפכה הייתה קודם.

מנחם אליעזר מוזס: ביום חמישי נסעתי בכביש סומך-ישי למירון, איזו אוטוסטרדה פתחת שם.

מנחם אליעזר מוזס: גם בנושא המהירות, זכיתי בשעה וחצי באמצע הלילה לחזור ממירון לירושלים ולא עברתי על חוקי התעבורה.

שי חרמש: אהרונוביץ לא שם לך רדאר.

מנחם אליעזר מוזס: לכן שאלתי על המלשינון, נושא שאני מאוד מתנגד לו.

מנחם אליעזר מוזס: רק לפני שבועיים הייתי בגרמניה ושם טסים על 180 קמ"ש ו-200 קמ"ש באוטוסטרדות מסודרות, לא קורה שם כלום ויש שם פחות תאונות מאשר קיימות כאן.

מנחם אליעזר מוזס: מה שצריך לדאוג זה שהמשאיות, תהיה להם הגבלת זמן בעקיפת הרכב השני ושלא תיסע לך משאית עשר דקות ורוצה לעקוף את המשאית השנייה, כפי שקרה לי אתמול בכביש 6.     	אדוני השר, הכבישים האדומים האלה הם לא כבישים אדומים אלא הם כבישי דמים.

מנחם אליעזר מוזס: במוצאי שבת, כביש 38, ירושלים-בית שמש, כמה דקות לפניי התהפך טנדר נוסעים וברוך השם היו רק פצועים קל, אבל זה סגר את הגישה לבית שמש למשך שעה-שעה וחצי ואין יוצא ואין בא כי הכביש שם הוא נורא ואיום.

מנחם אליעזר מוזס: כביש 10, אותו הסיפור.

מנחם אליעזר מוזס: אני מבין שעכשיו רוצים להפחית ב-45 אחוזים את התקציב של הרשות הלאומית בדרכים, ועד 2012 התקציב יופחת ב-45 אחוזים, אם קראתי נכון.

יעקב גנות: לא.

ישראל כץ: זה מהמקור שהיה.

יעקב גנות: התקציב נשאר ליניארי שווה, 10, 11 ו-12, מפחיתים את הפלט שהוחלט.

יעקב גנות: שישה אחוזים בשנה הבאה ועוד שני אחוזים.

יעקב גנות: אנחנו פועלים מול משרד האוצר.

ישראל כץ: עמדת יושב ראש הוועדה היא לפעול בעניין כדי להעלות את תקציב הרשות, היא עמדה נכונה.

מנחם אליעזר מוזס: אני רוצה לומר לגבי הציבור שאני מייצג.

מנחם אליעזר מוזס: הציבור החרדי הוא המשתמש הגדול ביותר בתחבורה הציבורית.

מנחם אליעזר מוזס: הציבור הזה לא ממונע, אין לו כלי רכב והוא הסובל הגדול מהתחבורה הציבורית.

משה גפני: לציבור החרדי יש כלי רכב.

משה גפני: בציבור החרדי יש גם אנשים עשירים.

משה גפני: הציבור החרדי באחוזים משתמש יותר בכלי רכב.

משה גפני: הציבור החרדי הוא לא כזה מסכן.

משה גפני: בציבור החרדי יש אנשים עשירים ואפילו עשירים מאוד ויש רבים עם כלי רכב, אבל באחוזים הוא משתמש יותר מאשר חלקים אחרים באוכלוסייה.

מנחם אליעזר מוזס: כבוד היושב ראש, אתה יודע שלקבל הבטחת הכנסה, התנאי הראשון הוא שלא יהיה לך כלי רכב.

יעקב אדרי: מה זה שייך לעניין הזה?

מנחם אליעזר מוזס: הציבור לא ממונע.

משה גפני: הוא יודע שאם לא יוסדר עניין הבטחת ההכנסה, אני לא אוכל להישאר יושב ראש ועדת הכספים.

מנחם אליעזר מוזס: הציבור הזה הוא הסובל הגדול ביותר מהתחבורה הציבורית.

מנחם אליעזר מוזס: רוב מכתבי המערכת, ויש לי על זה ממש מחקר, בעיתונות החרדית נוגעים בנושא התחבורה הציבורית.

מנחם אליעזר מוזס: זה נורא ואיום.

מנחם אליעזר מוזס: אי עמידה בזמן, איחורים וכולי.

מנחם אליעזר מוזס: שאלתי בשבוע שעבר בוועדת הכלכלה - שם אישרו 118 מיליון שקלים לשירות אלקטרוני בתחנות  - מה יראו בו, שהאוטובוס צריך להגיע ב-5, אבל הוא יגיע ב-6 וחצי.

מנחם אליעזר מוזס: יש לי עכשיו מכתב של 18 נוסעים בקו ירושלים-צפת, קו 982, האוטובוס הראשון שהגיע היה עמוס, האוטובוס השני הגיע, העלה 18 אנשים בעמידה וזה אחרי שהוא הגיע באיחור של שעה.

מנחם אליעזר מוזס: בתוך 18 האנשים האלה היו נשים וילדים.

מנחם אליעזר מוזס: הנושא הזה צריך לבוא על פתרונו.

מנחם אליעזר מוזס: אני רוצה להציע לשר הצעה, שהשר יבוא אלי לסיור באיזה ערב.

מנחם אליעזר מוזס: כשמונה מיליון אנשים מבקרים במשך השנה בכותל ורובם משתמשים בתחבורה הציבורית, בפרט עכשיו, אחרי שנסגרה העיר העתיקה לתחבורה הפרטית ורק תחבורה ציבורית יכולה לנוע בה.

מנחם אליעזר מוזס: אני מזמין את השר לראות את קו 2 איך האנשים נוסעים בו כמו סרדינים.

מנחם אליעזר מוזס: אני מציע שתבוא במוצאי שבת כדי שתראה מה קורה.

מנחם אליעזר מוזס: אני מציע שהשר יבוא ויתרשם בעצמו ממה שקורה שם.

מנחם אליעזר מוזס: עומדים אלפי אנשים.

יעקב גנות: חבל אדוני שלא כתבת ולא פנית.

משה גפני: תרשום את הדברים ולאחר מכן תשיב לו.

משה גפני: הרב מוזס יחכה לתשובתך בציפייה דרוכה.

מנחם אליעזר מוזס: אני מחכה שתבוא ותראה.

מנחם אליעזר מוזס: אם לא השר יבוא, תבוא אתה אתי.

מנחם אליעזר מוזס: תעמוד אתי ותראה מה קורה.

מנחם אליעזר מוזס: אתה אומר שלא פניתי, אבל כתבתי כבר לפני שנה ויותר, לפני שנה וחצי, לדרור גנון.

מנחם אליעזר מוזס: הוא לקח את קו 2 וניתק אותו משכונות שלמות.

משה גפני: עזוב את מה שהיה בעבר.

מנחם אליעזר מוזס: אבל לא קיבלתי תשובה למכתב הזה.

מנחם אליעזר מוזס: שואל מר גנות למה לא כתבתי, אבל כתבתי ולא קיבלתי תשובה לגבי קו 2 ומדובר באלפי אנשים.

מנחם אליעזר מוזס: אתה רואה שבבוקר ובערב עומדים אנשים שרוצים להגיע לכותל.

יעקב גנות: אדוני, נביא אליך מחר את דרור.

מנחם אליעזר מוזס: בסדר גמור.

יעקב גנות: מחר הוא אצלך.

מנחם אליעזר מוזס: תודה רבה.

מנחם אליעזר מוזס: אני רוצה להזכיר את מר זוכמן ממשרד התחבורה ועושה עבודת קודש, בפרט במירון.

משה גפני: תודה.

משה גפני: חבר הכנסת ראלב מג'אדלה ואחריו ניצן הורוביץ.

גאלב מג'אדלה: אני מבקש לקבל את המצגת של משרד התחבורה כי זה חשוב שתהיה בידינו.

גאלב מג'אדלה: לדעתי העמותות שקמו ויש להן פעילות בתחום התחבורה, עברו במעט את גבול הטעם הנכון אבל חטאו למטרה ואסור שזה ישפיע עליך.

גאלב מג'אדלה: אנחנו יודעים על מה אנחנו מדברים, וחבל.

גאלב מג'אדלה: אנחנו כאנשי ציבור ונבחרי ציבור, צריכים לומר להם את זה.

גאלב מג'אדלה: שר זה מדיניות ומדיניות היא תקציב, ושניהם צריכים צוות מיומן ומסור.

גאלב מג'אדלה: אני רוצה לומר לך יישר כוח וכל הכבוד.

גאלב מג'אדלה: דבר אחד הייתי רוצה שתבדוק אותו לעומק ואל תיתן לי תשובה.

גאלב מג'אדלה: עוברים את גשר שייח' חוסין לירדן 9,478 סטודנטים ערבים לירדן.

גאלב מג'אדלה: התופעה כשלעצמה חמורה כי אני רוצה שהם ילמדו באוניברסיטאות בארץ, וההישגים שלהם עצומים ואפילו הם עוברים את רמת הסטודנטים בארץ.

גאלב מג'אדלה: הם משלמים אגרה וחוזרים אחת לשבוע, דבר שמהווה עליהם נטל גדול.

גאלב מג'אדלה: ירדן פטרה אותם בסידור זה או אחר מחלק מהאגרה.

מגלי והבה: לירדן יש מלך.

מגלי והבה: כאן יש ממשלה.

ציון פיניאן: זאת הבעיה.

ציון פיניאן: שם אחד קובע וכאן קובעים 120.

פניה קירשנבאום: האוניברסיטאות שם מרוויחות את שכר הלימוד שלהם.

גאלב מג'אדלה: את מה שאני אומר הפניתי כבר לשר התחבורה  ולא לחברי ועדת הכספים, לכן אל תתנדבו לתת לי תשובות ולהעיר הערות לא נכונות בלשון המעטה.

גאלב מג'אדלה: אני לא רוצה לומר הערות מטופשות.

גאלב מג'אדלה: אני מפנה את הנושא לשר ומבקש שהנושא ייבדק לעומק וברצינות.

גאלב מג'אדלה: תודה רבה.

ניצן הורוביץ: אני אהיה מאוד קצר.

ניצן הורוביץ: הדיון חשוב.

משה גפני: אנחנו נקיים דיון המשך.

ניצן הורוביץ: אני חושב שזה חשוב ודווקא מתוך פרגון.

ניצן הורוביץ: קודם כל, אני רוצה להודות לשר על הסקירה ולמנכ"ל המשרד ולצוות המקצועי.

ניצן הורוביץ: במשרד התחבורה יש צוות מצוין ועושים הרבה דברים טובים וחשובים.

ניצן הורוביץ: כמה הערות לנקודות מסוימות.

ניצן הורוביץ: קודם כל, אדוני, אני לא יודע אם תוכל להתייחס, בטח לא יהיה זמן, אבל הקו התת קרקעי בקו האדום, מה באמת סיכויי הביצוע?

ניצן הורוביץ: אני יודע שאתם לוקחים את זה לידיכם וכי התקיים דיון אצל ראש הממשלה אבל לא התקבלה הכרעה, אבל לגבי אפשרויות הביצוע של קו תת קרקעי מתחת לגוש דן באורך של 12 קילומטרים, האם זה ישים?

ניצן הורוביץ: כי זאת השאלה.

ניצן הורוביץ: זה מתרחש כבר הרבה שנים ואתה מכיר את עמדתי בנושא.

ניצן הורוביץ: שמעתי אותך ואני יודע שיש כוונה רצינית להשלים, אבל האם באמת לפי הערכתך והערכת המנכ"ל והצוות המקצועי אפשר במדינת ישראל לעשות קו תת קרקעי מתחת לגוש דן של 12 קילומטרים.

ניצן הורוביץ: האם זה בר ביצוע?

ניצן הורוביץ: אני שואל כי אנחנו יכולים לגשת לפרוייקט שהוא פרוייקט תשתיתי עצום ולהיות כאן בעוד עשר שנים וזה לא יקרה.

ניצן הורוביץ: לכן אני שואל את השאלה, כי יש לי ספקות בעניין.

ניצן הורוביץ: אתה מקדם עכשיו במלוא המרץ את הקו המהיר בין תל אביב לירושלים וטוב שכך.

ניצן הורוביץ: מה בעניין תחנה במבשרת?

ניצן הורוביץ: הרי השלמת הקו ללא תחנה במבשרת היא בעיה גדולה מאוד.

ניצן הורוביץ: היא פספוס.

ניצן הורוביץ: אני חושב שצריך לתת על זה את הדעת.

ישראל כץ: גם אתה עברת לגור שם?

ניצן הורוביץ: לא, לא עברתי לגור במבשרת.

ניצן הורוביץ: אתה גר שם?

ישראל כץ: לא. הרבה חברי כנסת גרים שם.

משה גפני: וגם כמה שרים.

ניצן הורוביץ: תושבי מבשרת, הרי כמעט כולם עובדים בירושלים ונוסעים מדי בוקר לירושלים, ואי בניית תחנה במבשרת תהיה פשוט בכייה לדורות וחבל.

ניצן הורוביץ: נתב"ג 2. התייחסת לעניין שדה התעופה בתמנע, אבל בוא תוריד מאתנו את הדבר הזה של הכוונה להקים נתב"ג 2 בעמק יזרעאל ונבסס את העניין של נתב"ג 2, אם כבר, בנבטים, שזה המקום המתאים לנתב"ג 2, אם רוצים לעשות דבר כזה.

ניצן הורוביץ: אני יודע שזה לא בסמכותך, אבל אכיפת הנת"צים היא פשוטה באמצעות מצלמות.

ניצן הורוביץ: אני יודע שזה לא אתם, אבל אם אתם תתנו דחיפה לעניין, זה יוכל להתקדם.

ניצן הורוביץ: זה פשוט מאוד וזה חיוני כי היום מה שקורה בנת"צים, זאת הפקרות.

ניצן הורוביץ: לא תהיה לנו תחבורה ציבורית ראויה אם לא תהיה אכיפה של נת"צים.

ניצן הורוביץ: לסיום, אני יודע שגפני מצפה לזה, אני חושב שצריכה להיות לך אמירה יותר ברורה בעניין קווי ההפרדה.

משה גפני: אני ממש לא מצפה לזה.

משה גפני: זה מיותר לגמרי.

ניצן הורוביץ: בסדר, אז אני אומר.

משה גפני: אני דווקא רוצה שקט בנושא.

ניצן הורוביץ: גם אני.

משה גפני: איש באמונתו יחיה.

ניצן הורוביץ: אנחנו מדברים כאן על תופעה שמתרחבת.

ניצן הורוביץ: עוד מעט תהיה לנו רכבת קלה בירושלים ואני לא חושב ששם צריכה להיות הפרדה מהסוג הזה.

ניצן הורוביץ: אני יודע שהדיון הוא בבית המשפט העליון ואני מצפה לאמירה של בג"ץ בעניין.

ניצן הורוביץ: אני חושב שגם לאדוני צריכה להיות אמירה כי אתה יודע טוב מאוד שזה לא ייעצר בקווים מסוימים.

ניצן הורוביץ: תודה.

משה גפני: חשבתי שהנושא החרדי היחיד שיעלה הוא מירון של הרב מוזס, אבל מסתבר שגם אתה מעלה את הנושא.

משה גפני: חברת הכנסת רונית תירוש ואחריה חבר הכנסת מגלי והבה.

רונית תירוש: אדוני, צריך גם לשמוע את התשובות ואני לא יודעת מתי זה יהיה.

משה גפני: בואו נעשה סדר.

משה גפני: קיבלתי את רשימת השאילתות הדחופות וזאת רשימה ארוכה.

משה גפני: השאילתה הראשונה היא שלי.

משה גפני: אני אבקש ממישהו שיחליף אותי רק לצורך השאילתה והישיבה תימשך עוד חצי שעה-שעה.

אמנון כהן: מי שיש לו שאילתה, יכול ללכת.

משה גפני: השאילתה הראשונה היא שלי.

רונית תירוש: אני אהיה קצרה.

רונית תירוש: קודם כל, אני מצטרפת לשבחים בגין העשייה בשטח.

רונית תירוש: אני רוצה לומר כמה דברים.

רונית תירוש: הנושא של חינוך לבטיחות בדרכים.

רונית תירוש: כל שנה יש ויכוח ואחר כך הוא נפתר בלחצים.

רונית תירוש: הייתי מצפה ממשרד התחבורה כחלק מהתוכנית הלאומית שלו לבטיחות בדרכים למסד את הנושא הזה ומי מממן אותו.

רונית תירוש: אני לא רוצה עכשיו להיכנס לוויכוח אבל שיוכרע אחת ולתמיד מי מממן ולא יהיו סימני שאלה בתחילת שנה.

רונית תירוש: הנושא הזה צריך להיקבע ושגם תהיה תוכנית רב שנתית בבתי הספר.

רונית תירוש: אני רוצה להציע שלמיעוטים תיתנו תוספת לעניין הזה.

רונית תירוש: המודעות שלהם לזהירות בדרכים לוקה בחסר.

רונית תירוש: אין לי את הניתוחים לגבי מספר הפגיעות שם באחוזים, אבל נראה לי ששם הבעיה גדולה יותר.

רונית תירוש: צריך להתחיל בנושא עוד בגני הילדים כך שהילדים ידעו.

רונית תירוש: הדבר הנוסף שאני רוצה להציע בנושא כביש 6, פקקים בכביש 6 שזה הכי לא צפוי והכי לא סביר שזה יקרה בו.

רונית תירוש: אתמול חזרתי מעכו והיה פקק שהערכתי אותו בעשרים דקות נסיעה וראיתי מה קורה בצד השני.

רונית תירוש: בכניסות לכביש 6, לפני כניסות, פשוט לדווח שלא ייכנסו לכביש 6.

יעקב גנות: יש כבר דבר כזה.

יעקב אדרי: המגמה שלהם היא לא לדווח כי זה כסף.

יעקב גנות: לא. יש כבר החלטה.

יעקב אדרי: שעה וחצי בכביש 6 בגלל טנק.

יעקב גנות: יש הקצאה של 30 מיליון שקלים שילוט אלקטרוני שאמור לתת מהירות ממוצעת של הנסיעה.

יעקב גנות: יש כבר.

משה גפני: לא על זה מדברת חברת הכנסת תירוש.

רונית תירוש: אני אומרת לרשום את המלים לא להיכנס לכביש 6.

יעקב גנות: אנחנו לא יכולים.

משה גפני: תרשום את זה.

משה גפני: אתה הבנת מה היא מתכוונת.

משה גפני: בסדר, הוא ישיב לך.

רונית תירוש: יש כאן ניגוד אינטרסים של החברה שמפעילה את הכביש.

יעקב אדרי: זה ברור.

רונית תירוש: הנושא של מע"צ, וכל זה ברמת הצעות ועוד לא השאלות.

רונית תירוש: עובדים בלילות, מ-12 בלילה, אבל החסימות שהם עושים נשארות גם בבוקר והפקק קיים גם בבוקר, אבל אז לא עובדים.

משה גפני: מה זאת אומרת?

משה גפני: מה פירוש נשאר?

רונית תירוש: חוסמים.

רונית תירוש: חסימת נתיב כי עושים פעולות.

רונית תירוש: את הפעולות עושים בלילה, ביום לא עובדים, אבל החסימות נשארות וכתוצאה מכך נוצרים פקקים.

רונית תירוש: ביום לא עובדים על הנתיב אלא בלילה, אבל שמים פעם אחת חסימות כדי לעבוד עליו בלילה, אבל ביום החסימות נשארות והנתיב מצטמק ויוצר פקקים.

יעקב אדרי: זה נדיר.

רונית תירוש: תבדקו את הנושא הזה.

רונית תירוש: תבדקו את הסיפור של מע"צ ואיך הוא עובד ותדירות העבודה שלו.

רונית תירוש: הדבר הנוסף שאני רוצה לומר הוא לגבי רכבת עילית.

רונית תירוש: אני ראיתי בחוץ לארץ רכבות שהן פשוט עפות באוויר על מוטות ועמודים, דבר שלפי דעתי הוא ישים.

רונית תירוש: שווה לבדוק את הנושא ולאמץ אותו במדינה כל כך בעייתית כמו שלנו.

רונית תירוש: אלה ארבעה כיוונים ועכשיו יש לי ארבע שאלות.

משה גפני: רונית, דיברת על סין?

רונית תירוש: לא, על סידני ועל יפן.

קריאה: זה קיים גם בסין.

רונית תירוש: הכביש לנתב"ג, הסיפור הזה שאנחנו נוסעים ונוסעים.

רונית תירוש: הכניסה לנתב"ג, הבפנים, כפר חב"ד, אני אומרת לכם שזה עניין של הרבה בזבוז דלק, הרבה בזבוז זמן, בעיה של איכות סביבה.

משה גפני: כולם רואים את זה.

משה גפני: אתה נוסע לשדה התעופה, אתה נוסע בתוך עיר סתם.

יעקב גנות: אחרי המחסום.

משה גפני: כן.

שי חרמש: זה כדי לא לפגוע בכפר חב"ד.

שי חרמש: זה לא סתם.

משה גפני: אני יודע.

משה גפני: יש שם בעיה עם הישובים.

רונית תירוש: הכל פתיר.

רונית תירוש: אם אתה תיזכר לדורות, זה יהיה בעניין הזה.

רונית תירוש: חוץ מגפני שנוסע רק לטבריה, אין אחד שלא נוסע לשדה התעופה.

ישראל כץ: כנראה שאני אזכר לדורות בכפר חב"ד אם אני אעשה את זה.

רונית תירוש: אתה תמצא להם פתרון ראוי.

רונית תירוש: מה שקורה עכשיו הוא סיפור חלם פר-אקסלנס.

רונית תירוש: הדבר השני שאני רוצה לשאול הוא לגבי מצלמות.

רונית תירוש: המצלמות מתחת לכביש.

שי חרמש: זה לא הוא.

שי חרמש: זה אהרונוביץ.

זבולון אורלב: מה זה המצלמות מתחת לכביש?

רונית תירוש: אם אתם נוסעים בכביש ואתם רואים כאילו תיקוני כביש, אבל כל שלושת המסלולים הם מלבנים כאלה על הכביש, אלה מצלמות.

קריאה: אלה גלאים.

קריאה: לא מצלמות.

רונית תירוש: אלה גלאי מהירות וזה נמצא מתחת לאספלט.

רונית תירוש: אנשים לא יודעים על זה.

יעקב אדרי: זאת ספירת רכב.

רונית תירוש: אנשים לא יודעים על זה.

רונית תירוש: הנושא של אופניים.

רונית תירוש: כיצד אתם מנסים בכלל להרחיב את הנושא של מסלולים מאובטחים לאופניים?

רונית תירוש: השאלה האחרונה אותה אני רוצה לשאול היא בעניין הצעות חוק.

רונית תירוש: אני אתן דוגמה משלי.

רונית תירוש: יש לי הצעת חוק מצוינת שקיבלה את ברכתכם לגבי מראות צד.

רונית תירוש: הזכרת את הילדים שחוצים לפני ואחרי והנהג לא רואה אותם.

רונית תירוש: הצעת החוק עברה ונתקעה בוועדת הכלכלה שלא דנה בה.

רונית תירוש: איפה הכוח שלכם לומר ליושב ראש שלכם שזה חשוב לעם ישראל ושיתחיל להזיז את זה?

ישראל כץ: את מדברת על הליך בתוך הכנסת?

רונית תירוש: כן.

רונית תירוש: אני יודעת על הפרדת רשויות אבל אתם נמצאים בישיבות סיעה וזה צריך להיות אינטרס שלך.

רונית תירוש: זה לא עניין של הצעת חוק פרטית שלי.

רונית תירוש: אני אומרת את זה כמשל.

רונית תירוש: הצעות חוק טובות שאתם תמכתם ובירכתם, גם אתם, כמשרד, תעקבו, תאמרו ליושב ראש הרלוונטי שיקדם את הנושא.

מנחם אליעזר מוזס: זה לא עבר בוועדת שרים לחקיקה?

ישראל כץ: עבר.

רונית תירוש: עבר.

רונית תירוש: זה נתקע בוועדה וזה לא מגיע אליה לדיון.

רונית תירוש: מנגד, הצעת חוק אחרת לגבי הקופסא הירוקה, אותה קופסא שמותקנת בכל רכבי ההסעה בהסעות ילדים.

רונית תירוש: סוף סוף היא עברה את התקינה ושנתיים אני מחכה עם ההצעה הזאת.

רונית תירוש: זה עבר תקינה וקיבל את ברכתכם, עבר בוועדת שרים אבל פתאום אני שומעת ששר האוצר מתנגד וזה נעלם.

רונית תירוש: אני לא יודעת היכן זה עכשיו.

רונית תירוש: זה אפילו לא הגיע לכאן.

רונית תירוש: אני ממש לא יודעת איפה זה.

ישראל כץ: הוא הגיש ערעור?

רונית תירוש: לא יודעת.

יעקב גנות: נציג משרד האוצר כאן.

ערן כהן: הוגש ערר לוועדת שרים.

ערן כהן: לממשלה.

רונית תירוש: רע מאוד.

רונית תירוש: זה יקבור את זה.

רונית תירוש: למה לא לוועדת שרים?

רונית תירוש: הוא אומר שזה עבר לממשלה ועכשיו אין לי סיכוי כי אפילו לא יעלו את זה לסדר היום.

רונית תירוש: ההצעה הזאת תחסוך בחיי ילדים.

רונית תירוש: זה פשוט מדהים מה שאתם עושים.

רונית תירוש: כשאני שואלת למה, אומרים לי שיש לזה היבט תקציבי כי אנחנו מממנים הסעות ציבוריות במועצות, אז במכרזים הם יגלמו את עלות הקופסה ואז המדינה תצטרך לשלם יותר במכרז.

רונית תירוש: ביררתי ומדובר באלף רכבים, דבר שאומר מיליון שקלים.

רונית תירוש: בושה וחרפה.

רונית תירוש: זה יעלה למדינה מיליון שקלים במקרה הגרוע.

זבולון אורלב: מכרזים בסך של 600 מיליון שקלים.

שי חרמש: מיליון שקלים כסכום חד פעמי?

רונית תירוש: חד פעמי.

רונית תירוש: משרד התחבורה, התפקיד שלו לא נגמר בזה שהוא יושב בוועדת שרים ומחליט להפיל או לתמוך בהצעה.

רונית תירוש: אני חושבת שברגע שתמכתם, אתם חלק מהעניין וזה צריך להיות אינטרס שלכם כפי שזה אינטרס שלי ולכן אתם צריכים לעקוב ולראות ואת מי שתוקע את זה, פשוט להעמיד אותו במקום.

ציון פיניאן: תודה רבה.

ציון פיניאן: חבר הכנסת מגלי והבה.

מגלי והבה: תודה אדוני היושב ראש.

מגלי והבה: כל המחמאות שקיבלו השר, המנכ"ל וצוות המשרד, מגיעות להם ולפחות אלה שרואים – ויצא לנו להיות בצפון וגם בדרום, בכל מקום – רואים שאחת התכונות הטובות של המשרד הזה ושל השר הזה, באה לידי ביטוי בבדוגמה שאני תמיד מזכיר.

מגלי והבה: בשבוע הראשון שלו, השר הופיע במליאת הכנסת ואז הצגתי לו בעיה תחבורתית ממדרגה ראשונה לגבי  צומת ראמי ש-40 אלף תושבים היו צריכים לעבור בו בלי רמזור והיו מחכים כל יום חצי שעה ושלושת-רבעי שעה ואכן  התחילו לעבוד וסיימו את העבודה.

מגלי והבה: לראות את החיוך על פני האנשים שעוברים שם כל בוקר חלק ויפה, זאת דוגמה טובה.

מגלי והבה: אולי צריך לעשות השתלמות אצל שר התחבורה ליתר שרי ממשלת ישראל כי אז מצבנו יהיה טוב.

ישראל כץ: אני מוכן לעשות השתלמויות לשרים לשעבר שעכשיו יש להם יותר זמן.

גאלב מג'אדלה: זה לא יזיק.

גאלב מג'אדלה: הם יכולים להיות שוב שרים בעתיד.

מגלי והבה: בסדר, אני מקבל את הגישה, אבל לזכותם של השרים לשעבר ייאמר שהכינו תוכניות ועכשיו  הגיע מישהו שעכשיו מבצע אותן, במיוחד בתחום התחבורה.

מגלי והבה: אני אומר מה מצבנו בנושא הזה ולדעתי צריך להגיד את זה, גם אתה כממלא מקום  יושב ראש הוועדה, כי יש משרדי ממשלה בהם המצב קטסטרופלי ועוד מעט אפשר לסגור את המדינה וללכת.

מגלי והבה: לפחות יש אור בקצה המנהרה כאשר התחבורה, היכן שאתה נוגע עם הצוות שלך, רואים ברכה ואת זה צריך לומר ולא משנה אם מדובר באופוזיציה או בקואליציה.

מגלי והבה: לגבי בקרה ומעקב אחר ההחלטות.

מגלי והבה: אני לא יודע אם יש לך אגף כזה.

מגלי והבה: אני מכיר את יעקב גנות ויודע שהוא נמצא במשרד כבר בשעה 6 בבוקר.

מגלי והבה: הבעיה היא איך לעשות בקרה ומעקב אחר החלטות כי אחרת יש דברים שמתמסמסים.

מגלי והבה: מדובר בתקציב ענק והחברים העלו סוגיות מכל הסוגים והבעיות.

מגלי והבה: אנחנו צריכים להיכנס לתוך הישובים, ואתה עושה את זה, במיוחד לרשויות החלשות שלא נותנות דבר לאוכלוסייה וזה לא בגלל שהן לא יודעות אלא כי אין להן כסף ואין להן תקציבים.

מגלי והבה: אני לא צריך לספר לך מה המספרים שאנחנו מכירים אותם מהקיצוצים למיניהם, אבל הכבישים בתוך הישובים – ודיברה רונית תירוש על מספר התאונות בהן מעורבים ילדים ונפגעים – הם עם בורות וכולי.

מגלי והבה: את הסיוע הזה צריך לבדוק מערכתית.

מגלי והבה: כמו שסייעת לפתור את נושא הצמתים, צריך לעזור לאותם ישובים, במיוחד אלה שסובלים שנים רבות ולתת את התמיכה הקטנה הזאת שתפתור להם בעיות.

מגלי והבה: לדעתי מדובר בתקציב קטן.

מגלי והבה: אם שמים את השכבה הזאת, כולם יזכרו אותך וזה חשוב.

מגלי והבה: אני העליתי את סוגיית נהגי המוניות.

מגלי והבה: לצערנו במדינה הזאת, כשיש כמה חללים וכמה נהרגים כתוצאה מאותם אירועים בהם מעורבים נהגי המוניות, אחר כך העניין נשכח.

מגלי והבה: אני מדבר על מחיצה או על לחצן אזעקה.

מגלי והבה: אנחנו מטפלים בהצעת חוק כזאת ואני מניח שגם אליך מגיעים הריקושטים ואנשים מודעים לכך.

מגלי והבה: צריך לראות כיצד אנחנו עוזרים לאוכלוסייה מתוך דאגה לבטיחות בדרכים.

מגלי והבה: אני רואה את עצמי נפגע מאור ירוק, עם כל הכבוד לעשייה שלהם.

מגלי והבה: מדובר בשר שעושה, גם שר שמבצע תקציבים וגם שר שהוכיח לנו שהוא מוריד את העקומה, הוא והצוות שלו.

מגלי והבה: הסיסמאות האלה שמושמעות ברדיו, מי שלא יודע את האמת, גורמות לכך שכאילו שר התחבורה נמצא על חבל תלייה ורואים בו את האחראי לכל חלל ולכל נפגע תאונת דרכים.

מגלי והבה: הדברים הדמגוגיים הזולים האלה שעושים – ואני אומר את הדברים גם לפרוטוקול – לא יכול להיות שיפעילו עלינו, על חברי הכנסת, כל מיני מערכות לחצים כדי לעזור להם ומצד שני הם כדי להשיג בשיטה אחרת – במקום לעבוד בשיתוף פעולה עם משרד החקלאות – נוקטים בדרך זאת.

מגלי והבה: הם התחילו עם השר ואני לא יודע להיכן יגיעו.

מגלי והבה: את זה צריך להוריד כי זאת חוצפה.

מגלי והבה: אני רוצה להמשיך ולקוות שבאמת משרדי ממשלה אחרים ילמדו ממך.

מגלי והבה: אני לא יושב בממשלה אבל תגיד להם שוועדת הכספים – כך אנחנו נגיד לשרים – אמרה שיתחילו ללמוד איך עושים ואיך מבצעים תקציבים ועומדים במשימות.

מגלי והבה: תודה רבה.

ציון פיניאן: חברת הכנסת ליה שמטוב.

ליה שמטוב: אדוני השר, גם אני רוצה להצטרף לברכות.

ליה שמטוב: אני רוצה להתמקד בכרטיס החכם שצוין כאן ואכן הוא מאוד נוח אבל יחד עם זאת ביקרתי לא מזמן בעיר נשר וכולם יודעים היכן ממוקמת העיר.

ליה שמטוב: נפגשתי שם עם האוכלוסייה המבוגרת שמשתמשת מדי יום בתחבורה הציבורית ותמיד קיבלו הנחה של 50 אחוזים במנוי שקנו, אבל היום הם חייבים לקנות את המנוי.

ליה שמטוב: מדובר בנשר, צ'ק פוסט וחיפה.

ליה שמטוב: גם עם ההנחה שהם מקבלים, עדיין המחיר גבוה יותר מכפי שהם שילמו קודם.

ליה שמטוב: זה לא נוח להם כי בנשר עצמה הם משתמשים בזה מדי יום ותחנה אחת הם נוסעים באוטובוס, אבל לצ'ק פוסט ולחיפה, אם הם צריכים להגיע לשם פעם בשנה או פעמיים בשנה, זה לא נוח לאוכלוסייה המבוגרת הזאת.

ישראל כץ: אלכס, הם יכולים לעשות מנוי נפרד בתוך נשר?

ישראל כץ: יש אפשרות לעשות הפרדה?

ישראל כץ: מחייבים אותם לרכוש לעוד יעדים.

אלכס מילר: הבנתי שבגלל המעבר, מדובר ברוב הקווים היום במטרופולין חיפה.

ישראל כץ: המעבר היום הוא כרטיס לכל הקווים, אבל נאפשר להם רכישה בתוך נשר.

אלכס מילר: הבנתי ממנה שזה יותר יקר.

אלכס מילר: אנחנו נבדוק את זה.

אלכס מילר: אני לא מכיר את זה.

ליה שמטוב: הכרטיס הזה עם ההנחה של 50 אחוזים הוא יותר יקר והם לא משתמשים בו.

ליה שמטוב: הנושא השני הוא כביש הסרגל.

יעקב גנות: מטופל.

ליה שמטוב: אתה מרגיש כמו באונייה.

יעקב גנות: זה מטופל.

יעקב גנות: סללו אותו כל כך טוב, שבגלל זרמים תת-קרקעיים הוא שוקע.

יעקב גנות: יש כבר אישור לטיפול.

ליה שמטוב: אני עכשיו נוסעת דרך יוקנעם ועושה סיבוב כדי לא לנסוע בכביש הזה.

יעקב גנות: אם נוסעים 70 קמ"ש, לא קורה כלום.

ליה שמטוב: גם 60.

שי חרמש: גם ב-130 כבר לא קורה כלום.

ליה שמטוב: אני מבקשת לבדוק את הנושא הזה.

יעקב גנות: מטופל.

משה גפני: תודה.

משה גפני: חבר הכנסת זבולון אורלב.

משה גפני: אחריו חברת הכנסת פניה קירשנבאום.

זבולון אורלב: תודה רבה.

זבולון אורלב: גם אני מבקש לברך את השר ואת המנכ"ל על הפעולות המבורכות.

זבולון אורלב: אני רוצה להעיר רק הערה אחת והיא לגבי החינוך התעבורתי.

זבולון אורלב: קיבלתם ירושה לא טובה.

זבולון אורלב: בשלהי הקדנציה הקודמת במסגרת הקיצוצים ברשות הלאומית לבטיחות בדרכים, קוצץ תקציב וכתוצאה מזה נפגע החינוך התעבורתי.

זבולון אורלב: לא נברתי בתקציב 2011-2012 אבל אם הבנתי נכון מידיעה שקיבלתי, גם שם יש קיצוץ.

זבולון אורלב: אני מקווה שאין מחלוקת שאחד היסודות החשובים למניעת תאונות דרכים היא חינוך הדור הצעיר לחינוך תעבורתי.

זבולון אורלב: אני מברך מאוד על כל הכבישים שהם דבר חשוב – ואני לא מדבר בציניות אלא ברצינות – ועל התשתיות שהן דבר מאוד חיוני, אבל מרכיב עוד יותר חיוני הוא ההתנהגות האנושית בדרך ואת זה מקבלים בחינוך התעבורתי בכיתות י"א-י"ב.

זבולון אורלב: אני מבקש תשובה מאדוני השר.

זבולון אורלב: אצלנו אומרים שכל המציל נפש אחת בישראל.

זבולון אורלב: בידך, בסוגיה הספציפית הזאת, להציל הרבה מאוד נפשות.

משה גפני: תודה רבה.

משה גפני: חברת הכנסת פניה קירשנבאום.

משה גפני: שמעתי שאתמול היה כאן דיון בוועדת המשנה, דיון מאוד רציני וגם יפה.

פניה קירשנבאום: אני מקווה שהוא גם יועיל.

פניה קירשנבאום: כבוד היושב ראש, חבריי, קודם כל אני רוצה לברך את השר.

פניה קירשנבאום: אני מצטערת על שאיחרתי לישיבה.

פניה קירשנבאום: אנחנו רואים את התוצאות של העבודה שלך ושל המשרד כולו.

פניה קירשנבאום: אני חושבת שאתה הבאת אולי לשיא, אבל אין לי ספק שהמשרד עבד קשה והכין את העבודה, והיום היא בביצוע.

פניה קירשנבאום: אני חושבת שבשנים האחרונות אכן יש התקדמות מאוד גדולה בביצועים של מע"צ ושל כל משרד התחבורה.

פניה קירשנבאום: יש לי הערכה גדולה אליכם.

פניה קירשנבאום: יש לי שאלה אחת והיא מאוד קצרה.

פניה קירשנבאום: אני הגשתי הצעת חוק בנושא של ביטוח אופנועים ובמושב הקודם הייתה  מלחמה קטנה  לגבי הביטוח הזה.

פניה קירשנבאום: רציתי לשמוע אם יש לכם, למשרד התחבורה, מדיניות בנושא האופנועים וביטוחם.

פניה קירשנבאום: תודה.

משה גפני: תודה רבה.

משה גפני: ראש עיריית בית שמש, הרב אבוטבול.

משה גפני: אתה קצת איחרת לישיבה, אבל האמת היא שהשר התייחס בהתחלה לכביש 38, אבל מה שאתה הולך להגיד, אני אתך בעניין הזה.

משה גפני: רק אל תדבר על דברים אחרים, לא על ש"ס ויהדות התורה וירוחם, אלא דבר רק על כביש 38.

מנחם אליעזר מוזס: גם על כביש 10.

משה גפני: כן.

משה גפני: אני מתכוון לכבישים של בית שמש.

משה אבוטבול: אני באמת אתאפק ואדבר רק על זה כי לשם כך הגענו לכאן.

משה אבוטבול: אני אומר את הדברים בתמצית.

משה אבוטבול: השר ישראל כץ שאנחנו מאוד מעריכים אותו, הוא שר מיוחד אבל אנחנו רוצים בסך הכל דבר אחד, שלט גדול עם השם שלך ושל ביבי, כמו שיש בהרבה מקומות בארץ, שורה אחת בתוך הצעת התקציב.

ציון פיניאן: אני מבקש שזה יירשם בפרוטוקול, השלט הגדול.

משה אבוטבול: כן.

משה אבוטבול: אין לי בעיה.

משה אבוטבול: שורה אחת בתוך החוברת היפה הזאת, כמו שכביש 40 וכבישים אחרים נמצאים בה.

משה אבוטבול: אנחנו לא נמצאים כאן לצערי כשורה אלא אנחנו נמצאים בתוך הכלל.

משה גפני: אני מסכים אתך.

משה גפני: זה צריך להיות בשורה אבל לא בחוברת.

משה אבוטבול: לא אמירות.

משה גפני: הכוונה ביצוע.

משה גפני: לא אמירות.

משה אבוטבול: ידידי ישראל, אדוני שר התחבורה, כביש 38 עבר שתי הפקדות בוועדה המחוזית ועכשיו הוא ממתין להפקדה נוספת.

משה אבוטבול: אין שום סיבה  בעולם שהצוות שלכם לא יתחיל את נושא ההפקעות, את נושא התכנון ואת כל הדברים כדי שנוכל להתקדם.

משה אבוטבול: זה רק לגבי כביש 38 וחווינו בכביש הזה כמה תאונות דרכים מהקשות ביותר  כאשר שישה אנשים נהרגו רק בקיץ האחרון.

משה אבוטבול: לסיום.

משה אבוטבול: הבאתי לכאן – בגלל שהיה בכביש הזה מרחץ דמים – את האנשים שהנושא הכי קרוב ללבם ואני מדבר על ידידי הממונה על הבנייה וההנדסה, הרב מונטג.

משה אבוטבול: אנחנו בונים כעת עוד ארבעים אלף יחידות דיור בעיר ולא יתכן שיוכלו להיכנס לעיר דרך כביש אחד שהוא חד מסלולי.

משה אבוטבול: השני הוא ידידי שמוליק גרינברג, שהוא ממונה על התחבורה ומקבל כל שבוע עשרות פניות מהתושבים.

משה גפני: תודה רבה.

משה גפני: אתם רוצים להוסיף משהו, מונטג וגרינברג?

ישראל כץ: אם זה היה תלוי בי בנושא השילוט, הייתי מוריד מכביש ערד חלק מהשלטים ומביר אותם לכאן.

בנימין משה מונטג: משהו קונקרטי.

בנימין משה מונטג: לגבי כביש 10, יש לי את המכתב מהחברה להנדסה שמטפלת בנושא של מכרז לכביש בו היא מודיעה שהיא לא יכולה להוציא את המכרז למרות שסוכם שהוא יצא בתחילת נובמבר וזאת בגלל חוסר תקציב באומדן של שישה מיליון שקלים.

בנימין משה מונטג: הבקשה שלנו היא לצאת למכרז ולעשות זאת באופן מיידי.

בנימין משה מונטג: ברגע שיוצאים למכרז, מתברר לפעמים שהאומדן חסר פחות.

בנימין משה מונטג: אנחנו מבקשים לא לעכב בגלל דבר כזה ביצוע של כביש.

בנימין משה מונטג: זה מכתב רשמי שנשלח אלינו והוא בידי.

בנימין משה מונטג: דבר נוסף.

בנימין משה מונטג: לגבי כביש 38,  חלק אחד מהכביש היה מאושר סטטוטורית לצאת למכרז אבל מה שחברת הרכבת – משרד התחבורה דרך הרכבת – הוציאה בעבר והיה קבלן זוכה, בסוף הרכבת החליטה שיש לה סדר עדיפות אחר.

בנימין משה מונטג: מע"צ לקח את זה על עצמו.

בנימין משה מונטג: הבקשה שלנו היא שכרגע יתקצבו באופן מעשי, יהיה בתקציב 2011-2012 תקציב לכביש כי אני מאמין שעד סוף שנת 2011 נוכל כבר לצאת למכרז בפועל.

שמואל גרינברג: בגלל קוצר הזמן, אין מה להוסיף בנושא של כביש 38.

שמואל גרינברג: אני מסכים עם ראש העיר וידידי משה מונטג.

שמואל גרינברג: אני מבקש להעלות נושא נוסף ושוחחתי אתך אדוני השר בעניין הזה.

שמואל גרינברג: הנושא הוא נושא התחבורה הציבורית.

שמואל גרינברג: יש לנו בעיות רבות בנושא התחבורה הציבורית, לצד הצלחות והתקדמות הדברים.

שמואל גרינברג: עדיין יש מחסור ומצוקה קשה בנושא התחבורה הציבורית.

שמואל גרינברג: הפניות שלי לאגף תחבורה ציבורית במשרד התחבורה בינתיים הושבו ריקם ואין התקדמות בדברים.

ישראל כץ: אלכס, אתה יודע משהו על הפניות האלה?

שמואל גרינברג: יש תכתובות רבות שמכותבים להן גם אלכס וגם המנכ"ל.

משה גפני: תעביר פנייה חדשה.

שמואל גרינברג: במקרה התחבורה העירונית לדוגמה, אנשים נשארים מחוץ לאוטובוסים.

אלכס מילר: בקשר למה היו הפניות?

שמואל גרינברג: תחבורה ציבורית בעיר בית שמש, עירונית ובין עירונית.

משה גפני: אני מציע שתעביר עוד היום פנייה מסודרת לאלכס לנגר עם העתק לשר ולמנכ"ל.

משה גפני: אתה יכול להעביר גם העתק אלי.

משה גפני: אני מעריך שיטפלו בפנייה כמו שצריך.

מנחם אליעזר מוזס: דרור בא אלי מחר ואני מוכן להעלות את הנושא.

יעקב גנות: מחר בבוקר באותו מקום, אדון דרור יבוא ויפתור את שתי הבעיות.

משה גפני: מצוין.

משה גפני: הזמנתי את זאב קשש שהוא יושב-ראש איחוד הצלה.

משה גפני: עומד לעלות חוק שלנו, של כמה חברי כנסת, בוועדת השרים לחקיקה בעניין של קווי טלפון חירום שיעברו לכמה מקומות.

משה גפני: יש את הנושא של המיסוי על יבוא אמבולנס וכל מה שנלווה לזה.

משה גפני: זאב קשש הוא יושב ראש איחוד הצלה, והאם אתה יכול לומר את הדברים ממש בקצרה, טלגרפית, כדי שהשר ישמע ואם הוא יוכל גם להשיב.

זאב קשש: בעניין יבוא אמבולנסים.

זאב קשש: אנחנו היום מפעילים את מערך הכוננים הגדול בישראל של רפואת החירום, רפואה דחופה, ואנחנו מתקשרים לנושא דרך הנושא של הרשות הלאומית לבטיחות בדרכים.

זאב קשש: למרבית תאונות הדרכים  אנחנו מגיעים הראשונים עם הציוד הרפואי ומתחילים במתן טיפול.

זאב קשש: הרשות הלאומית מתקצבת מערך כוננים שמטפלים בתאונות דרכים, אבל משום מה אנחנו כארגון הגדול בישראל לא מקבלים תקצוב של שקל אחד כאשר יש מיליוני שקלים שמוקצים לנושאים האלה.

זאב קשש: אני מבקש, אם אפשר, לבדוק את הנושא.

משה גפני: באיזה סכום מדובר?

זאב קשש: אני יודע על שנת 2008, אז תוקצב נושא הרפואה הדחופה ב-5 מיליון שקלים שקיבל מגן דוד אדום לנקודות הזנקה בכבישים מסוימים וציוד רפואי.

יעקב גנות: יש בסך הכל 8 מיליון שקלים לכל נושא גופי ההצלה.

יעקב גנות: 8 מיליון זה התקציב.

משה גפני: מה זה גופי ההצלה?

משה גפני: מי אלה גופי ההצלה שמקבלים את זה?

יעקב גנות: מגן דוד אדום, קב"א, בתי חולים, טראומה.

משה גפני: לא, הכוננים.

יעקב גנות: אמרתי.

יעקב גנות: יש בסך הכל 8 מיליון וזה כל התקציב.

זאב קשש: אנחנו מבקשים להיכנס לתקציב הזה ונקבל את החלק שלנו מתוך התקציב הזה.

משה גפני: בארצות הברית יש כמה גופי הצלה.

זאב קשש: הנושא השני, כפי שהעלה כבוד היושב ראש, זה הנושא של אפשרות לייבא אמבולנסים מחוץ לארץ.

יעקב גנות: אתה מדבר על האמבולנסים המאובזרים.

זאב קשש: מאובזרים.

זאב קשש: נכון.

זאב קשש: יש לנו תרומות שאנחנו מקבלים מחוץ לארץ אמבולנסים ואין לנו אפשרות טכנית לייבא אותם כי צריך לשנות את התקנה לגבי זה.

אליעזר ביר: יש לנו כמה תורמים מחוץ לארץ שרוצים לתרום לנו אמבולנסים והם כבר מוכנים ליבוא לארץ, אבל אין לנו אפשרות לייבא אותם כי יש איזשהו חוק מלפני חמישים שנים שמונע מאתנו היום, כארגון הכי גדול בארץ של מתנדבים.

יעקב גנות: האמבולנס מגיע ללא מסים אבל הם רוצים להוסיף כ-80 אלף שקלים פר אמבולנס, שזה למעשה עלות.

אליעזר ביר: היום אנחנו יכולים לקנות אמבולנסים בלי מסים.

יעקב גנות: זה מה שהסברתי עכשיו לשר.

אליעזר ביר: הבעיה היא לא המסים.

אליעזר ביר: יהודה סקר:     	תודה אדוני השר, תודה למנכ"ל, תודה אדוני היושב ראש.

אליעזר ביר: בירושלים הולכת להיות רכבת קלה ואני צופה קטסטרופה.

אליעזר ביר: אני אישית לפני 44 שנים בצבא, תאונת דרכים עם חמישה הרוגים.

אליעזר ביר: אדוני השר ואדוני המנכ"ל, תהיו מודעים שהתלמידים וההורים והרבה תושבים כאן בירושלים לא יודעים מהי רכבת קלה.

אליעזר ביר: חייבים יותר הסברה בבתי הספר, במינהלים הקהילתיים, כדי שהם ידעו.

אליעזר ביר: בנושא החינוך התעבורתי, אדוני השר, זה לא יכול להיות שתלמיד שמתגייס לצבא לא יקבל חינוך תעבורתי.

משה גפני: העלה את זה חבר הכנסת זבולון אורלב.

משה גפני: תודה רבה.

משה גפני: אדוני השר, לפני שאתה משיב, גם אני רוצה להשתתף בדיון ואני אעשה את זה ממש בקצרה.

משה גפני: את מה שאתה עושה, את מה שעושה משרד התחבורה היום בכבישים, כולם רואים ואין לגבי העניין הזה ויכוח.

משה גפני: היום אני נוסע לטבריה והנסיעה נעשית בקלות.

משה גפני: נוסעים למירון, נוסעים בקלות.

משה גפני: נסעתי לירוחם והיום זה הרבה יותר קל.

משה גפני: הרי גרתי באופקים והנסיעות היו מאוד קשות.

משה גפני: היום המצב הוא שבאמת יש שיפור שהמשמעות של זה, כפי שאמרתי בתחילת הדיון, היא משמעות לאומית, חברתית, כלכלית, כל הדברים שנאמרו ואני מאוד משבח אותך אדוני השר בעניין הזה.

משה גפני: חבל שאתה לא יכול לקחת שני משרדים יחד, גם את משרד התחבורה וגם את משרד החינוך, אבל בסדר.

משה גפני: בדיון הקודם דיברנו על כביש 444, כביש מאלעד לשוהם והארתו.

משה גפני: קורות שם תאונות דרכים.

משה גפני: לצערנו הרב בזמן שקיימנו את הדיון, באותו שבוע, הייתה תאונה קטלנית ואני מבקש להעלות את העניין הזה.

משה גפני: אני מצטרף לחלוטין לדוברי בית שמש.

משה גפני: דיברנו על זה כמה פעמים ואתה באמת מדגיש לזה את מלוא תשומת הלב.

משה גפני: זאת עיר גדולה ועיר שמאוד מתפתחת.

משה גפני: כשאתה נוסע היום בכבישים, ואתה התרגלת לכבישים רחבים, כבישים רב מסלוליים, ופתאום אתה נוסע לבית שמש כאילו אתה נוסע לאיזה מקום זניח.

משה גפני: זה דבר נורא.

משה גפני: אני זוכר שכל כך הרבה קדנציות אני מעלה את זה בשאילתות לשרי התחבורה לדורותיהם וכל פעם אומרים לי כן, זה נמצא בתקציב ובשנה לאחר מכן, כשאני שואל למה לא התחילו לעבוד, אומרים לי שזה נדחה.

משה גפני: באמת, זה דבר שצריך לסיים אותו.

משה גפני: אני מבין שכביש מכבית מטופל.

משה גפני: כביש מכבית עם המחלפים החדשים שצריכים להיות שם עם כבישי הרוחב.

משה גפני: אדוני השר, לסיום דבריי, אני מאוד מבקש אם אתה יכול לסדר שלרב מוזס תהיה גישה יותר נוחה למירון.

מנחם אליעזר מוזס: אולי שלוחה של הרכבת לכרמיאל.

משה גפני: ישר למירון.

משה גפני: בבקשה, אדוני השר.

ישראל כץ: תודה.

ישראל כץ: אני מבקש מהמנכ"ל להתייחס לאותן נקודות שהועלו כאן.

ישראל כץ: אני רשמתי ומקסימום אני אזכיר לך תוך כדי הדיבור.

יעקב גנות: אני מתייחס לשאלות, אבל לא לפי הסדר שהועלה כאן.

משה גפני: יותר חשוב שיהיו תשובות לכל השאלות שנשאלו כאן ואפילו טלגרפית.

יעקב גנות: אופניים.

יעקב גנות: משרד התחבורה הקצה לשנים הקרובות שלושים מיליון שקלים למסלולי אופניים בתחום העירוני.

יעקב גנות: אנחנו משתתפים בכ-5 מיליון שקלים בפרוייקט של משרד התיירות שהוא בסך הכל כ-100 מיליון שקלים למסלולי אופניים מחוץ לתחום העירוני.

יעקב גנות: בנוסף לזה אנחנו משתתפים בלא מעט כסף לדוגמה בתל אביב, ב-50 אחוזים מעלות פרוייקט אופניים להשכרה.

ניצן הורוביץ: מתי זה יתחיל?

יעקב גנות: גם השנה.

ישראל כץ: בתל אביב?

ישראל כץ: זה הסכום לתשתיות.

יצחק כהן: אנחנו העברנו 18 מיליון שקלים ומפרסמים מכרז.

יעקב גנות: נתב"ג 2. כפי שאמרתי, למעשה שדה תעופה משלים.

יעקב גנות: קיבלנו תשובה חד משמעית שלילית מצה"ל.

יעקב גנות: נבטים לא תשמש כשדה תעופה חלופי.

יעקב גנות: המקום היחידי שמשרד הביטחון, חיל האוויר, מסכימים עליו הוא או באזור הצפון כאשר שם יש שתי אופציות כרגע ואנחנו בוחנים את האופציה השלישית ומדובר במגידו, אזור יוקנעם והשר ביקש לבחון את האפשרות של הארכת שדה תעופה חיפה.

יעקב גנות: במקום 316 מטרים כדי להגדיל את הטווח וסוג המטוסים, לנסות להיכנס לתחום הים בהמשך להקמת הנמל החדש בחיפה.

יעקב גנות: אלו האפשרויות אותן אנחנו בוחנים.

יעקב גנות: יש לנו כבר מסמך ממשרד הביטחון לגבי שתי האפשרויות שהן יוקנעם ומגידו.

יעקב גנות: הם בוחנים את שתי האפשרויות ביחד אתנו, עם רשות התעופה האזרחית, ואני מקווה שתוך שלושה חודשים נבוא עם בשורה היכן יוקם השדה.

יעקב גנות: זאת תשובה לגבי שדה החירום שבשלב זה יישאר בעובדה.

יעקב גנות: צה"ל לא מוכן – חיל האוויר.

שי חרמש: לא עובדה אלא נבטים.

ישראל כץ: לא, יש אלטרנטיבה למקום חירום ויש משלים.

משה גפני: חיל האוויר לא מסכים לזה.

יעקב גנות: לא, בצורה חד משמעית.

יעקב גנות: יש מגבלות בטיחות שאנחנו לא יכולים לענות עליהן.

יעקב גנות: גשר שייח' חוסין, לגבי הסטודנטים.

יעקב גנות: נושא האגרות הם לא בתחום טיפול משרד התחבורה.

ישראל כץ: אני אזכיר עוד נושאים שנשאלו.

ישראל כץ: שאל ניצן הורוביץ לגבי הנת"צים, אכיפה בנת"צים ומצלמות.

יעקב גנות: תקצבנו כרגע את שדרות ז'בוטינסקי מרמת גן לכיוון תל אביב.

יעקב גנות: בתל אביב אנחנו מוכנים להקצות כסף לפיקוח על נת"צים, פיקוח אלקטרוני, מפני שאנחנו נשארנו עם כסף שהקצינו לפיקוח על ידי שוטרים בשכר.

יעקב גנות: שוטרים לא היו בסדר העדיפות של המשטרה ואני מבין אותה ואני מסכים אתה.

יעקב גנות: בסופו של דבר אנחנו מקצים כסף והכסף נשאר וחוזר אלינו.

יעקב גנות: מה שסוכם עם אגף התחבורה זה שאנחנו נקצה כסף להקים מערך של מצלמות והמשטרה תפקח ותטפל בנושא האכיפה והגשת הדוחות.

יעקב גנות: זה לא יהיה על ידי העירייה אלא על ידי אגף התנועה.

יעקב גנות: כביש 6, מהירות וגם לגבי העומסים, נושא אליו התייחסה חברת הכנסת תירוש.

יעקב גנות: בעוד כחודש, עם פתיחת שלושת הנתיבים בכביש 6, אנחנו ניתן מענה יותר טוב לגבי הפקקים.

יעקב גנות: שנית, יש סיכום עם משרד האוצר, כדי לא להגיע לחקיקה, לגבי תקצוב.

ישראל כץ: הייתה הצעת חוק של חבר הכנסת אלי אפללו ובתיאום אתו עברנו למסלול של תיאום מול האוצר, אותם שלושים מיליון שקלים, כדי להציב שלטים אלקטרוניים בפתח כביש 6 כדי להתריע על עומס תנועה.

יעקב גנות: זה ייתן יכולת לאזרח לבחור.

יעקב גנות: אם יהיה כתוב שם מהירות ממוצעת 50 קמ"ש, הוא צריך לקחת בחשבון אם הוא מוכן לשלם ולהישאר תקוע בכביש 6 או לנסוע בכביש 1.

משה גפני: מתי זה יתבצע?

יעקב גנות: אני מקווה שבמהלך השנה.

יעקב גנות: הקמנו צוות.

משה גפני: להנהלת כביש 6, אין אינטרס בכך.

יעקב גנות: אין אינטרס.

יעקב גנות: אני ישבתי גם עם יהודה וילק וגם עם יתר השחקנים.

יעקב גנות: להם יש אינטרס שכמה יותר מכוניות ייכנסו.

שי חרמש: לכלוא כמה שיותר מכוניות בכביש.

משה גפני: יש להם אינטרס שייסעו בכביש ואפילו לאט.

יעקב גנות: אנחנו גם נבדוק את האפשרות לדרבן את מע"צ להיטיב את השירות גם שם.

יעקב גנות: הגדלת מהירות ל-130 קמ"ש.

יעקב גנות: רבותיי, את רומא לא בנו ביום אחד.

יעקב גנות: השר הוביל את המהלך ואישר את העלאת המהירויות, את התאמת המהירות כשזה תלוי בטיב הכבישים.

יעקב גנות: כביש 6 בעצם בנוי או נסלל ל-130 קילומטרים מקסימום.

יעקב גנות: אם אנחנו נעלה את המהירות מעבר למה שרשום היום, 110, אתה מגיע למקסימום ואז כל מהירות נוספת היא למעשה מעבר למהירות תכן של 130 קמ"ש.

יעקב גנות: אני כאיש תנועה, אם השר ישאל אותי, אני אמליץ להשאיר על 110.

יעקב גנות: גם כך אנחנו מוסיפים כ-10 אחוזים, כך שזה 120-125 קילומטרים, אם אנחנו מכיילים את מכשירי האכיפה.

יעקב גנות: אני חושב שזאת מהירות סבירה.

יעקב גנות: 125-130 על כביש 6, עם המשאיות שלנו, זאת מהירות סבירה.

יעקב גנות: מה כן נעשה.

יעקב גנות: אל תשכחו שבגלל העומסים הקיימים, אנחנו מסבסדים את העברת המשאיות מכביש 2 ללילה, לכביש 6, כדי להוריד עומסים ולהיטיב את מהירות התנועה ביתר כבישי הארץ.

יעקב גנות: זאת ההמלצה שלי לשר.

שי חרמש: בקיצור, יש היתר לנסוע 125.

יעקב גנות: מותר.

יעקב גנות: זה 110 פלוס עוד 10 אחוזים של המשטרה לצורך הכיול.

ישראל כץ: מוניות, לחצני מצוקה.

יעקב גנות: מוניות, לחצני מצוקה.

יעקב גנות: רבותיי, הנושא הזה מטופל על ידי המשרד לביטחון פנים במסגרת גוף מנחה כגוף מונחה.

יעקב גנות: אין כרגע חובה להתקין במוניות קירות הפרדה או מחיצות הפרדה לצורך הגנה.

יעקב גנות: אם המשרד לביטחון פנים יגיע למסקנה שבמסגרת ניתוח אירועים של תקיפות נהגי מוניות זה צריך, אנחנו נבדוק ביחד עם משרד האוצר את נושא סיוע בתקצוב התקנת מחיצות.

יעקב גנות: יש כאן בעיות ואני לא בטוח שנהגים יתלהבו מהרעיון.

ישראל כץ: חינוך תחבורתי.

יעקב גנות: חינוך תחבורתי.

יעקב גנות: אין פגיעה בשקל אחד.

יעקב גנות: אנחנו התחייבנו, למרות שלפי החוק אנחנו מחויבים לסייע למשרד החינוך, אנחנו לא צמצמנו אפילו לא בשקל אחד למרות הקיצוץ, גם הקיצוץ הגדול שנעשה לפני כשנתיים וגם הפלט.

יעקב גנות: לאחר שהשר יראה את התקציב ויאשר אותו, לפי מה שראיתי, אין קיצוץ אפילו בשקל אחד לעומת מה שהיה בשנים קודמות.

ישראל כץ: אני רוצה להבהיר דבר אחד.

ישראל כץ: לפי דרישת שר החינוך, האחריות לחינוך התחבורתי הועברה אליו.

ישראל כץ: האחריות בעצם הועברה אליו.

קריאה: גם התקציב?

משה גפני: אני מבקש לא להתערב

ישראל כץ: האחריות המיניסטריאלית בנושא הועברה אליו ואנחנו מעורבים בחלק.

יעקב גנות: הסברה בנושא הרכבת הקלה בירושלים.

יעקב גנות: הוקם צוות משותף של תוכנית אב של עיריית ירושלים ורשות הבטיחות ובכוונה הכנסתי לשם את רשות הבטיחות.

יעקב גנות: הצוות הזה הכין תוכנית שתופעל החל מה-1 בינואר.

יעקב גנות: היא תוגבר ותגביר את פעילותה לקראת הפעלת הרכבת, כולל תקצוב של רשות הבטיחות, תוכנית אב ומשרד האוצר לפי הצורך, במידה שנגיע למסקנה למרות שאני שמקווה שלא נגיע, להזדקק לסיוע של משרד האוצר.

מנחם אליעזר מוזס: מה עם גדר לאורך התוואי?

יעקב גנות: לא. אין.

מנחם אליעזר מוזס: הצפי הוא 35 הרוגים בגלל זה.

מנחם אליעזר מוזס: אנחנו הולכים לחיות עם זה?

יעקב גנות: אדוני,  חבר הכנסת מוזס, בכל העולם השיטה הזאת מופעלת כפי שתופעל אצלנו.

מנחם אליעזר מוזס: שם רגילים.

ישראל כץ: לגבי איחוד הצלה.

ישראל כץ: מיסוי אמבולנסים.

מנחם אליעזר מוזס: כביש 38 וכביש 10.

יעקב גנות: אני חוזר לכביש הסרגל.

יעקב גנות: כביש הסרגל מתוקצב והוא יתוקן.

יעקב גנות: אנחנו מודעים לזה.

יעקב גנות: מע"צ תפסו יוזמה והורידו את המהירות ל-70.

יעקב גנות: צה"ל מיד הציב שם מכמונות מהירות ולמעשה גמר את משכורתם של כל אנשי הקבע, ואני אומר את זה בהלצה.

יעקב גנות: אנחנו מטפלים בנושא החזרת כביש הסרגל לאופטימום.

יעקב גנות: לגבי האמבולנסים.

יעקב גנות: הנושא של מיסוי ואבזור האמבולנסים אמור להיות מטופל על ידי משרד האוצר.

יעקב גנות: מדובר במיסוי שלא שייך למשרד התחבורה.

אליער ביר: דיברנו על יבוא.

יעקב גנות: על האמבולנסים המיובאים   אין מיסוי.

אליעזר ביר: נכון, אין לנו אפשרות לייבא.

אליעזר ביר: אין לנו רשות ממכם לייבא.

יעקב גנות: ציוד הצלה מטופל.

יעקב גנות: אני חושב שאתה טועה, אבל אני מוכן לבדוק את זה.

משה גפני: אני נכנסתי לעניין הזה.

משה גפני: אני חושב שזה חיוני וזה חשוב.

יעקב גנות: אין ויכוח.

משה גפני: אם זאת רשות המסים, אני אקיים ישיבה עם רשות המסים ועם ארגוני ההצלה.

משה גפני: הטענה שלהם היא שמשרד התחבורה לא נותן רשיון יבוא של אמבולנסים.

משה גפני: יש להם תורמים ואתם צריכים לתת רשיון, אבל אתם לא נותנים אותו.

משה גפני: תבדקו את זה.

יעקב גנות: ישבתי ארבע ישיבות כולל עם משי זהב ואם אתה רוצה עוד שמות, אני אתן לך את השמות.

משה גפני: לא, לא שמות.

משה גפני: אני מדבר על העיקרון.

יעקב גנות: לא דובר אפילו לא פעם אחת בנושא מיסוי האמבולנסים.

משה גפני: הנה, יש דברים חדשים בעולם.

יעקב גנות: דובר על האבזור שבתוך האמבולנס ששוויו 80 אלף שקלים.

משה גפני: יעקב, אנחנו מבקשים את העזרה שלך.

משה גפני: יש בעיה במשרד התחבורה והתברר שהיא לא במשרד התחבורה אלא במשרד אחר.

משה גפני: נפנה למשרד אחר.

יעקב גנות: נבדוק מה שקשור בנו.

משה גפני: זה לטובת העניין.

משה גפני: מדובר כאן בפיקוח נפש.

יעקב גנות: נושא אחרון, יישום ומעקב אחרי החלטות.

יעקב גנות: רבותיי, דיוני סטטוס מתקיימים.

משה גפני: זה לא הנושא האחרון.

יעקב גנות: כביש 10, 38, 444.

ישראל כץ: לפני הסטטוס, יש לך בנושא איחוד הצלה, נושא של תקצוב כוננים, לכלול גם חלק מהכוננים שלהם.

פניה קירשנבאום: ומדיניות האופנועים.

יעקב גנות: אנחנו נבדוק את נושא הכוננים.

משה גפני: בסדר.

משה גפני: נחכה לתשובה.

יעקב גנות: בנושא מעקב אחרי החלטות.

יעקב גנות: יש דיוני סטטוס בכל תחום שמשרד התחבורה מטפל ברמה אגפית, ברמה שלי ואצל השר.

יעקב גנות: יש מעקב, דיוני סטטוס דו שבועיים, חודשיים ותלת חודשיים.

יעקב גנות: זאת אומרת, בתפיסת עולם אנחנו עוקבים כדי שלא יבואו בעוד שנה ויאמרו שהבטחתם ולא קיימתם.

יעקב גנות: עד כאן.

משה גפני: תודה רבה.

פניה קירשנבאום: מה לגבי המדיניות לגבי האופנועים?

מנחם אליעזר מוזס: מה עם כביש 38?

משה גפני: יעקב, תן תשובה לחברת הכנסת פניה קירשנבאום בקשר לנושא של האופנועים ותענה לרב מוזס ולראש עיריית בית שמש לסגנים שלו לגבי כביש 38 והיכן זה עומד.

ישראל כץ: לגבי האופנועים אני אענה.

ישראל כץ: אני אמרתי בזמנו, כאשר דובר על העלאת הביטוח על ידי המפקח על הביטוח, שאני מבחינה תחבורתית לא מוצא צידוק תחבורתי לדבר הזה.

ישראל כץ: כל השאר זה עניין של מיסוי.

ישראל כץ: יכולים להחליט להעלות מיסוי משיקולים כאלה ואחרים של 300 אחוזים ו-400 אחוזים.

פניה קירשנבאום: אתם תומכים בדו גלגלים במקרה הזה?

פניה קירשנבאום: אם החוק הזה יעלה, אני רוצה לדעת שאתם תתמכו בו.

ישראל כץ: אין הצדקה תחבורתית.

ישראל כץ: זה לא מה שיפתור את בעיית הסיכון, הנושא של ייקור דמי הביטוח.

ישראל כץ: בהרבה דברים צריך לטפל ובחלקם אנחנו מטפלים.

ישראל כץ: היו גם שאלות של חברי וחברות כנסת בנושא ההחלקות, אנחנו עושים גם פיילוט ועושים דברים אחרים.

ישראל כץ: כל השאר, זה עניין של החלטה לא תחבורתית אלא החלטה שנובעת משיקולים אחרים של משרד האוצר, סבסוד צולב ודברים אחרים.

ישראל כץ: זה לא קשור לכובעי כשר התחבורה.

יצחק כהן: כביש 38 הוא כביש בתכנון על ידי החברה הלאומית לדרכים.

יצחק כהן: צפי לסיום התכנון, כולל התהליך הסטטוטורי, הוא ברבעון השני של שנת 2013.

ישראל כץ: בעניין הזה אני יכול לומר שעשינו דיון עם אנשי מושב מסילת ציון שהגיעו עם הבעיה שלהם ואנשי החברה הלאומית לדרכים.

ישראל כץ: דווקא התחזית הייתה הרבה יותר אופטימית, של אפשרות להקדים.

ישראל כץ: אגב, מי שמאשר זאת ועדה שכפופה למשרד הפנים, אלה ועדות תכנון.

ישראל כץ: הוא נותן הערכות ואומדנים אבל התחזית שלהם הייתה יותר אופטימית.

ישראל כץ: בכל מקרה, אני רוצה להשלים בעניין הזה.

ישראל כץ: בתוכנית הרב שנתית של החברה הלאומית לדרכים הבאה שמתחילה מהשנה  הקרובה, הכביש הזה כלול.

ישראל כץ: כלומר, יש החלטה שלנו, יש תקציב ומהבחינה הזאת באופן תיאורטי החברה הלאומית לדרכים הייתה יכולה להציב שלט שעומד בקריטריונים של החלטה מתוקצבת לביצוע.

ישראל כץ: כאן הנושא של סיום האישור התכנוני הוא הדבר הקריטי.

ישראל כץ: בתחזית שהם נתנו, זה היה הרבה יותר מוקדם.

ישראל כץ: יש שם עניין של הפקעות, של מושבים, של ישובים, של יתר הדברים.

ישראל כץ: אני ראיתי שהם בנו מתווה.

ישראל כץ: פתרנו גם בעיה אחת מסוימת והם בנו מתווה שיכול דווקא להיות הגיוני ולהיות מאושר.

ישראל כץ: תפעילו את ההשפעה שלכם.

משה גפני: אני לא מקבל את התשובה הזאת.

ישראל כץ: שמשרד הפנים אחראי?

משה גפני: לא, שמשרד הפנים אחראי, כן, זה בסדר, כולם אחראים.

משה גפני: אני רק אומר שהיה לי את אותו סיפור עם כביש מכבית ואני לא הייתי יושב ראש ועדת הכספים.

משה גפני: נדמה לי שאפילו חבר לא הייתי.

משה גפני: אלי גולדשמידט היה יושב ראש הוועדה והיה סיפור עם הכביש הזה כי הוא עבר בהרבה רשויות והיה צריך הפקעות.

משה גפני: החליטו שלא עושים את כביש מכבית.

משה גפני: ביקשתי מאלי גולדשמידט, הוא עצר תקציבים של משרדים.

ישראל כץ: כאן החליטו שכן עושים.

משה גפני: לומר היום שזה יהיה ברבעון השני או השלישי של 2013, זה בעייתי.

משה גפני: אם זה משרד הפנים, בוא נעצור.

משה אבוטבול: הובטח לנו מסלול ירוק על ידי השר בביקורו.

משה גפני: אבל הוא אומר שזה משרד הפנים.

משה אבוטבול: לא, שם סיימו את זה.

משה גפני: מה סיימו?

משה אבוטבול: כבר עברו את הנושא.

משה אבוטבול: זה נמצא בהפקדה.

ישראל כץ: אני רוצה להבהיר את הדברים.

ישראל כץ: ראשית, אנחנו נגיד כאן רק אמת וכל פקיד שידווח וכל עובד, הוא אומר אמת לפי ההתרשמות שיש לו והוא לא יגיד נתון לא נכון.

ישראל כץ: שיהיה ברור.

ישראל כץ: התקצוב הוא בתוך התוכנית הרב שנתית.

ישראל כץ: אני, כשהגעתי לפגישה בתחילת הקדנציה, היה מצב שלא מקדמים תכנון ואני קיבלתי החלטה לקדם את התכנון ומאז התכנון אכן מתקדם, כולל תקצוב לקידום התכנון, כולל ההפקעות, כולל כל מה שנדרש.

ישראל כץ: יש אור ירוק לדברים.

ישראל כץ: תוך כדי דיון בנושא, יש דוח מבקר מדינה שקובע בצורה חדה שאסור לבצע פעולות כמו הפקעות עד שאין אישור תכנוני.

ישראל כץ: אגב, יש בזה גם הגיון.

ישראל כץ: אתה מפקיע בדבר שבסוף לא יאושר או יפגע בסביבה.

ישראל כץ: לכן כרגע זאת מקשה אחת וזאת מקשה שמקודמת על ידינו במלוא התנופה.

ישראל כץ: אני התלוויתי גם לשר הפנים בביקור בבית שמש והוא הבטיח מסלול ירוק והוא דיבר והנחה את אנשיו להעלות את זה לראש סדר העדיפויות וזה הכיוון שצריך לרכז בו מאמץ גם על ידיכם וגם על ידינו.

ישראל כץ: אנחנו מרכזים מאמץ.

ישראל כץ: לא יעשו את ההפרדה לחוד, ואמרתי את זה ואני חוזר ואומר את זה משום שאין הגיון תחבורתי לעשות הפרדה שלא במסגרת הכביש כולו.

ישראל כץ: אלה דברי האמת ואלה הדברים.

ישראל כץ: בסך הכל זה מתקדם ואנחנו לוחצים.

ישראל כץ: כל מי שפונה, אני מזמן אלי דיון בעניין, כל מושב, כל גורם שאני חושב שאפשר לפתור בעיה ולקדם.

ישראל כץ: המנכ"ל וכל הצוות מטפל בדבר הזה, ומה שנשאר כרגע זה להקדים את האישור התכנוני.

יעקב גנות: בהתחלה התוכנית הייתה 60 מיליון שקלים.

ישראל כץ: אתה מדבר על כביש 10.

יעקב גנות: כן.

יעקב גנות: 60 מיליון שקלים.

יעקב גנות: חיכינו חודשים רבים עד שבדקנו את זה וכל מיני דרישות נוספות, ופתאום הסכום עלה ל-80 מיליון שקלים.

ישראל כץ: הייתה בעיה מוקדמת שמשרד השיכון לא העביר את חלקו ב-60 מיליון.

יעקב גנות: את זה התחלתי לומר עכשיו.

יעקב גנות: עד שמשרד השיכון הסכים כבר לתת את ה-30 מיליון שקלים, עכשיו זה עלה ל-80 מיליון שקלים בגלל כל מיני דרישות לעוד כל מיני תוספות שהמתכננים והסובבים לחצו עליהם.

יעקב גנות: פנו אלי ואמרתי שאנחנו רוצים להתכנס ל-60.

יעקב גנות: אני שומע עכשיו שרוצים 66 ואנחנו נפתור את הבעיה.

ישראל כץ: שני הכבישים יבוצעו.

משה גפני: אדוני השר, רבותיי, אני לא מקבל את התשובה הזאת לגבי הנושא של כביש 38.

ישראל כץ: באיזה מובן אתה לא מקבל?

משה גפני: אני הולך להגיד.

ישראל כץ: האם יש לך פתרון יותר מהיר?

משה גפני: אני הולך להגיד.

משה גפני: אני לא מקבל את התשובה הזאת.

משה גפני: אני יודע את מה שאתה אדוני השר עשית מבחינת העניין הזה.

משה גפני: אני חושב שעשית את המקסימום שאתה יכול לעשות.

משה גפני: אני חושב שיש כאן בעיה מערכתית.

משה גפני: אני מתכוון לכנס ישיבה של שלושת המנכ"לים.

משה גפני: יכול להיות שאני אעשה את הדיון כאן בוועדה.

משה גפני: מנכ"ל משרד השיכון, מנכ"ל משרד הפנים, מנכ"ל משרד התחבורה.

משה גפני: צריך לשים את הדברים על השולחן.

משה גפני: אם יתברר שזה כוח עליון ואין מה לעשות נגד זה, אז אין מה לעשות נגד זה.

משה גפני: אנחנו משחקים בחיי אדם.

משה גפני: אין לי טענה למשרד התחבורה.

משה גפני: אני מתכוון לכנס ישיבה.

משה גפני: אני לא בטוח שאני אספיק לעשות את זה לפני אישור התקציב אבל אני לא מתכוון להרפות מהעניין.

ניצן הורוביץ: מה לגבי תחנה במבשרת?

משה גפני: אתה מדבר על הרכבת?

משה גפני: לא עניתם.

ישראל כץ: אני יכול לענות.

ישראל כץ: זאת תוכנית שאושרה עוד טרם זמני.

ישראל כץ: זאת תוכנית שכבר מאושרת  לחלוטין והיא מבוצעת אחרי עיכוב.

ישראל כץ: ההגיון והאישור במתכונת הזאת היה בהגדרה רכבת מהירה לירושלים ובמילה מהירה טמונה  התשובה לעניין הזה.

ישראל כץ: תחנה נוספת זה כבר דבר פחות מהיר.

ישראל כץ: אלה החלטות שכבר היו ואושרו מבחינה תכנונית.

ישראל כץ: כלומר, יש כאן מצב נתון שיש לך דבר תכנוני מאושר ואתה רוצה לבנות אותו, אתה עוצר את הכל.

אלכס מילר: זה מתוכנן כרכבת מהירה.

אלכס מילר: לייצר עכשיו רכבת נוספת שתתחיל לעצור בתחנות, אין קיבולת למסילה וצריך לעשות תוכנית תב"עית לזה.

אלכס מילר: זה אומר שנים.

ישראל כץ: הנושא התב"עי, נגיד היו משתכנעים, זה לדחות בשנים את כל הביצוע.

ישראל כץ: זאת המשמעות.

ישראל כץ: לכן זה אפילו לא משאיר פתח לשיקול דעת.

משה גפני: אמרתי שעוד נקיים דיונים בעניין הזה.

משה גפני: דרך אגב, חז"ל אומרים אפילו חרב חדה מונחת על צווארו של אדם, אל יתייאש מן הרחמים.

משה גפני: יכול להיות פתאום שינוי בתב"ע.

מנחם אליעזר מוזס: אני רוצה שיקרא גם את המכתב שלי.

משה גפני: הוא יקרא, אבל לא עכשיו.

משה גפני: יעקב, אני מבקש את הנושא של התקציב של רשות הלאומית.

משה גפני: אם אתה מוצא גם דבר נוסף, אנחנו נקיים דיון בעניין.

משה גפני: מתקיימת ישיבה בלשכתו של חבר הכנסת מוזס מחר בבוקר אליה יבוא דרור גנון ואז אפשר יהיה לפתור עוד בעיות.

משה גפני: אדוני השר, אני רוצה לשבח אותך על העבודה שלך.

משה גפני: אני רוצה גם לשבח אותך, גם על ההתנהלות הפוליטית שלך, הציבורית, כשר, כשר בממשלה.

משה גפני: לא רבים מהשרים זוכים לשבחים כאלה ממני, לא רבים מהשרים גם יש להם את ההגיון לנסות ולהוריד את גובה הלהבות בחברה הישראלית ולא כולם יודעים לעשות את זה.

משה גפני: אם אנחנו מדברים על הנושא הזה, עכשיו זאת ההזדמנות להודות לך ואני מודה למנכ"ל ולאנשי משרד התחבורה כי באמת יש שיפור עצום בשירות לאזרח כפי שהצגתם את זה.

משה גפני: תודה רבה.

משה גפני: הישיבה נעולה.